Dan Lasanble Nasyonal | 29 July 2020\nMinis pour lagrikiltir ek lapes i reponn plizyer kestyon\nMinis pour lapes ek lagrikiltir, Msye Charles Bastienne ti dan Lasanble Nasyonal yer bomaten kot i ti reponn kestyon bann manm lo plizyer proze ki tonb anba responsabilite son minister.\nLagrandisman lapas e lezot proze pour peser Glacis\nMNA pour Glacis Regina Esparon ti anvi konnen akoz ki ziska prezan proze lagrandisman lapas, ek gear store pour peser Glacis pa ankor demare.\nMinis Bastienne in eksplike ki i ti rankontre bann peser Glacis ansanm avek Onorab Esparon le 6 Zilyet lannen pase pour diskit plan devlopman bann fasilite lapes pour sa distrik. I dir ki dan zot analiz zot ti anvi ki Glacis i ganny bann fasilite ki pou permet son bann peser fer zot aktivite dan en lanvironnman pli apropriye. Bann fasilite ti pou enkli en break water, masin ice, gear store e osi en bazar. Plan final pour sa proze ti ganny soumet avek Lotorite Plan le 25 Oktob lannen pase. Pandan sa menm letan Lotorite Lapes Sesel (SFA) ti’n osi fini fer en bathymetric survey pour sa landrwa ki i ti plitar soumet avek Lotorite Plan me malerezman le 4 Fevriye sa lannen Lotorite Plan ti enform SFA ki tou sa bann fasilite saniter asosye avek sa proze pa pou ganny konsidere. Swivan sa, minister ti pran kontakt avek propriyeter later lo lot kote semen kot peser i deza annan serten fasilite. Sa propriyeter ti pare pour negosye e vann serten morso son later. Aktyelman negosyasyon i ankor pe kontinyen e Minister Lapes ek Lagrikiltir pe esper minister responsab pour later pour konsey SFA lo sa lof ki sa propriyeter pe demande.\nMinis Bastienne ti dir ki zot pe ekspekte en larepons byento e zot osi ekspekte ki si tou keksoz i mars byen, tou sa bann fasilite ava konstri lo sa morso teren ki an negosyasyon.\nLo son kote, Onorab Esparon letan i ti fer referans a tou bann promes ki i dir Minis Bastienne ti’n fer avek li e kominote peser sa distrik, ti fer resorti ki pli gran dezapwentman i vin atraver mank kominikasyon ant minister, kominote peser e lotorite distrik akoz se selman aprezan ki i konnen ki konstriksyon pa pou demare parey ti’n prevwar e ki i annan negosyasyon ki pe fer avek en propriyeter later lo lot kote semen. I dir ki personn pa’n ganny enformen menm si i ti an kontakt avek SFA konsernan bann diferan difikilte ki sa bann peser ti pe rankontre avek gran mare e koray ki pe andomaz zot bato.\nMinis in demann lekskiz pour okenn mank kominikasyon ki’n annan e in asir onorab Esparon ki ti annan kominikasyon atraver lasosyasyon peser kot ti annan peser Glacis prezan. I dir ki sa proze i ekspkete konmanse osito ki SFA i finaliz sa lof pour sa morso later avek sa propriyeter.\nProze liye avek sekter lapes pour kominote peser Anse Royale\nMNA pour Anse Royale Sylvanne Lemiel ti anvi konn bann dernyen demars ki SFA ansanm ek Minister Lapes ek Lagrikiltir pe fer pour finaliz bann proze liye avek sekter lapes pour kominote peser Anse Royale.\nMinis ti eksplike ki bann proze dan kontinyasyon plan devlopman lapes pour Anse Royale pou enkli en nouvo ice plant ki ekspekte fer sa lannen pour ranplas sa enn ki egziste e en lasose ki pou konstri an 2022. Me anvi gran logmantasyon dan demann pour ice dan rezyon lavil, minister ek SFA in pran desizyon pour enstal sa ice plant ki ti’n ganny dezinyen pour Anse Royale, Providence pour ede amelyor sitiasyon. In dir ki sa ice plant Anse Royale menm si i vye, i ankor pe kapab deservi sa kominote, plan pour ranplas li avek enn nouvo si posib avan lafen sa lannen i ankor la.\nAn sa ki konsern en nouvo lasose pour Anse Royale, Minis Bastienne in dir ki SFA pe fer en letid fezabilite e i pou retourn kot kominote Anse Royale pour diskisyon avan ki i finaliz en plandaksyon pour sa proze.\nSa proze lasose ki ekspekte konmanse an 2022 a en kou anviron 8 milyon roupi in ganny bidzete provizwarman par SFA anba fon sectoral support finanse par Linyon Eropeen.\nLo son kote MNA Lemiel in demann minis pour konsider plan pour agrandi bazar Anse Royale ki tro pti pour kominote sa distrik par azout en letaz, nesesite pour fourni bann peser sa distrik en landrwa pour met zot bato ater pour netwaye e osi pour enkorpor en slipway dan sa proze lasose.\nAnsa ki konsern lagrandisman bazar, Minis Bastienne in dir ki SFA ava eksplor sa posibilite e in osi admet ki pandan en vizit ki limenm in fer kot sa fasilite lannen pase in vwar konstrent lespas pour vann pwason ek legim toulede ansanm e in dir : «mon vwar ki nou bezwen fer keksoz about sa. Nou ava regard ansanm avek Lazans Lagrikiltir (SAA) pour nou kapab dil avek sa.» Konsernan en landrwa pour bann bato ganny anmenn ater pour netwayaz e reparasyon, Minis Bastienne in dir zot pe esper desizyon final avek gouvernman pour ganny en morso later Providence kot reparasyon ava ganny fer pirman pour bann bato artizanal ki ava ede redwir zot kou alavenir konsernan tou sa bann travay ki zot bezwen fer letan zot met zot bato ater.\nSinon, minis in dir ki plan orizinal pour lasose Anse Royale ti annan en konponan ki annan pour fer avek en slipway e sa osi ava ganny konsidere. Me dan limedya, si ti annan en landrwa apropriye dan Anse Royale ki kominote ti kapab ede idantifye, minis i dir i krwar SFA ti pou pare pour antre e ede fer lavi bann peser pli fasil.\nMNA Lemiel in dir ki wi i annan en landrwa ki kominote ti’n deza idantifye e in demande ki en vizit i ganny organize avek lotorite konsernen e bann peser.\nKan ki bazar Anse Aux Pin pou konmanse\nMNA pour Anse Aux Pins Clifford Andre ti demann Minis Bastienne pour enform Lasanble e kominote peser Anse Aux Pins kan ki travay konstriksyon lo bazar Anse Aux Pins pou komanse.\nMinis Bastienne in dir ki travay lo bazar Anse Aux Pins ki pou deservi perser sa distrik e osi Au Cap i sipoze komanse tre byento.\nMinis i dir in annan plizyer rankont teknik avek tou bann lotorite konsernen enkli minister, SFA, Lakonpannyen Devlopman 2020, Departman Transpor, SLTA, PUC me sa proze in ganny retar akoz serten konplikasyon lo teren kot i konsern krwaze semen ki pou rantre e sorti Ile Soleil ki pe antrepann par Lakonpannyen Devlopman 2020. Minis i dir sa bann konplikasyon i avek design sa semen an relasyon avek proze devlopman pour peser Anse Aux Pins prensipalman lalinyman semen sorti Ile Soleil pour al ver sid e akse avek bazar e lezot fasilite par traspor ki pe mont ver Anse Aux Pins.\nAn konsekan in bezwen annan revizyon sa plan semen e a sa pwen Minis Bastienne ti donn detay lo tou sa bann sanzman.\nMinis in dir ki si tou keksoz i al dapre plan, travay lo sa nouvo bazar e tou bann lezot fasilite ki’n planifye ansanm, i ekspekte komanse ver Oktob sa lannen e konplete ver Mars lannen prosen.\nMinis Bastienne in osi enform Lasanble ki en sonm 10 milyon roupi in bidzete anba sectoral support dan lakor lapes avek Linyon Eropeen pour finans bann tel fasilite ki relye avek lapes.\nI ti azoute ki proze bazar e lezot fasilite pour peser i tonb anba responsabilite SFA tandis ki proze konsernan sa krwaze semen pour rantre e sorti Ile Soleil sa pe ganny antreprann par Lakonpannyen 2020 Development.\nMinis Bastienne ti osi reponn plizyer lezot kestyon e konsern siplemanter par MNA Andre ki ti enkli tro bokou retar lo sa proze, tro bokou sanzman avek plan orizinal, problenm avek slipway ki pe koz domaz avek bato bann peser parmi plizyer lezot ankor.


Lazans Proteksyon Sosyal-Piblik i satisfe avek servis dan distrik\nMadanm King i dir ki dimoun i apresye ki i annan en zofisye lazans aplentan dan distrik.\nNou ava rapel ki sa nouvo lazans pour donn lazistans finansyel dimoun ki vreman dan bezwen ti komans fonksyonn anba nouvo regilasyon komansman sa lannen e sa i enkli annan bann zofisye a tou moman dan bann distrik pour ekoute e azir pli vit posib lo bann ka ki vin kot zot.\nMadanm King in fer resorti ki bann zofisye in osi dir zot santi zot pli konnekte dan en serten fason avek sa bann dimoun dan distrik menm.\nMadanm King i dir ki dapre sa bann zofisye, zot aprezan annan plis letan pour koz avek sa bann dimoun e kestyonn zot pour determinen si zot pe dir laverite lo zot ka.\n«Akoz zot pe pas plis letan dan distrik sa bann zofisye i profite pour osi edik sa bann aplikan lo prosedir ki zot laplikasyon i bezwen pas atraver avan ganny aprouve e akoz i enportan pour zot donn bann lenformasyon ki kredib akoz sa i fasilit bann prosedir,” Madanm King i fer remarke.\nI ti azoute ki sa bann zofisye pe osi etabli bann bon relasyon avek serten sa bann dimoun ki pa dan en lanplwa e lezot ki pe abiz sibstans.\nPlis korperasyon avek bann administrater distrik pe ed sa bann zofisye pour dekouver bann labi lo servis ki sa lazans i ofer e manm piblik pe deplizanpli raporte e eksprim zot konsern lo sa bann labi.\nI osi annan plis dimoun ki pe al vwar sa bann zofisye pour rod plis lenformasyon lo fason sa lazans i fonksyonnen, Madanm King i dir.\nI ti osi fer resorti ki lefe ki bokou plis dimoun pe aprezan al vwar zofisye dan zot distrik sa in redwir sa presyon lo bann zofisye dan biro Oceangate House.\nMe i ti osi dir ki kantmenm i ankor annan dimoun ki konplent kantite letan ki zot bezwen espere pour ganny en larepons zot laplikasyon, sirtou bann ki pe kontinyelman renouvle zot ka apre zot dernyen lasistans.\nFodre dir ki sa bann zofisye i osi deplase e al lo teren pour fer bann envestigasyon lo serten bann ka kot i neseser.\nMadanm King i dir ki okenn konplent ek lezot sityasyon ki devlope dan distrik i ganny adrese vitman e sa bann lenformasyon i ganny transmet avek tou bann lezot zofisye dan lezot distrik dan en fason pour zot konnen ki pe arive e prepar zot pour okenn sityasyon parey.\nAntretan Madanm King i dir ki bann zofisye lazans dan bann distrik pe demann ankor plis korperasyon tou zot bann partener e sa i enkli lapolis, lekol, lotorite laysenns ek departman lanplwa pour ed zot kapab kontinyen donn ankor en pli bon servis e satisfer bann ki vreman bezwen lasistans.


Zozye, bann Gibeonnit e ‘Soley pa bouze!’ | Leson Labib pour zanfan\nLIR AN Acholi Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Czech Dangme Danish Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kreol Seselwa Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyungwe Nzema Okpe Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (South Africa) Setswana Shona Sinhala Slovak Slovenian Spanish Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nZozye ek bann Gibeonnit\nLezot nasyon Kanaan ti tann sa ki ti’n arive avek Zeriko. Zot lerwa ti deside pour zwenn ansanm pour lager kont bann Izraelit. Me bann Gibeonnit ti annan en lot plan. Zot ti met bann vye lenz lo zot e al kot Zozye. Zot ti dir: ‘Nou sorti dan en pei tre lwen. Nou’n tande konsernan Zeova e tou sa ki i’n fer pour zot Lezip ek Moab. Promet ki zot pa pou lager kont nou e nou pou vin zot serviter.’\nZozye ti krwar zot e i ti dakor pour pa lager avek zot. Trwa zour pli tar, Zozye ti tande ki zot pa ti sorti dan en pei tre lwen. Zot ti sorti Kanaan. Zozye ti demann bann Gibeonnit: ‘Akoz zot in koz manti avek nou?’ Zot ti reponn: ‘Nou ti per! Nou konnen ki Zeova zot Bondye pe lager pour zot. Silvouple pa bezwen touy nou.’ Zozye ti gard son promes e i pa ti touy zot.\nPa lontan apre, senk lerwa Kananeen ek zot larme ti anvi touy bann Gibeonnit. Zozye ek son larme ti marse tou lannwit pour vin sov zot. Son lannmen granmaten, bann Izraelit ti konmans lager avek bann Kananeen. Bann Kananeen ti konmans tay partou partou. Zeova ti anvoy bann gro lagrel lo zot partou kot zot ti ale. Apre Zozye ti demann Zeova pour fer soley pa bouze. Akoz Zozye ti demann Zeova pour fer soley pa bouze, en keksoz ki pa’n zanmen arive? Parski Zozye ti annan konfyans dan Zeova. Soley pa ti kouse ziska ler bann Izraelit ti ranport laviktwar lo bann lerwa Kananeen ek zot larme.\n“Fer sir ki ou ‘Wi’ i wi e ou ‘Non’ i non, parski sa ki ou dir an plis i sorti kot sa enn move.”—Matye 5:37\nKestyon: Ki bann Gibeonnit ti fer pour zot pa ganny touye? Ki mannyer Zeova ti ed bann Izraelit?\n‘Napa en parol ki pa’n reisi’\nKi mannyer nou kapab annan menm konfyans ki Zozye ki bann promes Zeova pou ganny realize?


Zot fer vizit\nBann responsab nou lorganizasyon pa ganny peye. O kontrer, parey ler kongregasyon Kretyen ti konmanse, bann sirveyan i ganny apwente pour “pran swen” kongregasyon Bondye. (Akt 20:28) Sa bann ansyen i bann zonm matir spirityelman ki responsab e pran swen avek kongregasyon. Zot “pa fer li kontre-ker me avek bonn volonte,” zot “pa fer li pour ganny larzan me avek devouman.” (1 Pyer 5:1-3) Ki zot fer pour nou dan kongregasyon?\nZot pran swen avek nou e zot vey lo nou. Bann ansyen i la pour gid e ede protez kongregasyon spirityelman. Zot konsyan ki se Bondye ki’n donn zot sa rol enportan, alor bann ansyen pa fer dominer avek pep Bondye me o kontrer, zot zwe zot rol pour nou byennet ek lazwa. (2 Korentyen 1:24) Zis parey en berze i pran swen avek sak mouton, bann ansyen i eseye pour konn sak manm kongregasyon.—Proverb 27:23.\nZot ansenny nou konman pour fer lavolonte Bondye. Sak semenn, bann ansyen i prepar bann renyon kongregasyon pour batir nou lafwa. (Akt 15:32) Sa bann zonm i devoue e organiz predikasyon, zot pres ansanm avek nou e form nou dan tou laspe nou minister.\nZot ankouraz nou personnelman. Pour ankouraz nou personnelman, bann ansyen dan nou kongregasyon i kapab vizit nou kot lakour ouswa kot Lasal Rwayonm pour ofer led ek rekonfor ki sorti dan Labib.—Zak 5:14, 15.\nApard zot responsabilite dan kongregasyon, bokou ansyen i annan en louvraz ek responsabilite familyal ki pran zot letan ek latansyon. Sa bann frer devoue i merit nou respe.—1 Tesalonisyen 5:12, 13.\nKi rol bann ansyen dan kongregasyon?\nDan ki fason bann ansyen i demontre lentere personnel dan nou?\nLekel ki kalifye pour vin en ansyen? Ou kapab lir rekomandasyon pour bann ansyen ek asistan ministeryel dan 1 Timote 3:1-10, 12 ek Tit 1:5-9.\nKi diferan letap ou bezwen pran pour kalifye pour batize konman en Kretyen? Aprann sinifikasyon batenm e ki mannyer i devret ganny fer.


Prezidan i anons plizyer sanzman pour plis lefikasite Par Marie-Anne Lepathy -Seychelles Nation\nPrezidan Wavel Ramkalawan in anons plizyer restriktirasyon ek sanzman dan serten minister e osi en seri lapwentman dan sa bann nouvo pozisyon ki’n ganny kree.\nPrezidan Ramkalawan i dir sa i avek bi anmenm plis lefikasite dan gouvernman ler dimoun i ganny mete dan bann pozisyon kot zot pou pli efektiv.\nPrezidan in osi lans lapel pour ki en revi regilye i ganny fer pour vwar si bann lobzektiv pe ganny akonpli.\nPrezidan Ramkalawan in fer kler ki en sanzman pozisyon pa vedir en demosyon me plito en fason pour sa lorganizasyon vin pli efektiv.\nBann nouvo restriktirasyon i koumsa : Dan Minister Lagrikiltir, Sanzman Klima ek Lanvironnman sekreter prensipal pour Lanvironnman i Msye Denis Matatiken; sekreter prensipal pour Lenerzi ek Sanzman Klima i Manmzel Rebecca Lousteau Lalanne; sekreter prensipal pour Lagrikiltir i Msye Keven Nancy.\nAvek amalgamasyon Fondasyon Zarden Botanik ek Lotorite Park Maren, nouvo sef egzekitiv sa lotorite pou Msye Alain Cedras.\nPozisyon pour nouvo sef egzekitiv LWMA pou ganny pibliye e i pou ouver pour nenport dimoun fer laplikasyon e apre entervyou kot apre en lanons ava ganny fer lo lekel ki’n ganny apwente.\nMinister Ledikasyon pou ganny striktire dan 2 departman – Departman Servis Ledikasyon e Departman Devlopman Sekter Ledikasyon.\nDepartman Servis Ledikasyon pou ganny dirize par Dokter Odile de Commarmond koman sekreter prensipal tandis ki pour Departman Devlopman Sekter Ledikasyon son sekreter prensipal pou Msye John Lesperance.\nPar anba Sekreter Prensipal dan sa departman pour annan 3 direkter ledikasyon pour diferan divizyon:\n-Domenn Prioriter pou Msye Alex Souffe;\n-Devlopman Resours pou Dokter Linda Barallon ;\n-Zafer Regilater e Lezislativ pou Msye Jean Michel Domingue .\nPrezidan in dir ki lanons lo bann lezot striktir i ava ganny anonse par sa Minister limenm.\nAnsa ki konsern Minister Zafer Etranzer ek Tourizm, li i pou ganny reorganize dan sa fason swivan:\nSekreter prensipal pour Zafer Etranzer se Anbasader Vivienne Fock-Tave ; sekreter prensipal pour Minister Tourizm se Madanm Sherin Francis.\nPrezidan Ramkalawan in dir ki avek sa stratezi kot nou pli byen servi nou resours dan bann lanbasad pour kouver tourizm, Madanm Anne Lafortune pou rantre dan servis diplomatik.\nLo kote Minister Finans gouvernman in pran desizyon pour restriktir li dan sa fason:\nPozisyon sekreter prensipal dan sa minister pou ganny deservi par sekreter deta Msye Patrick Payet.\nMsye Damien Thésée pou vin nouvo sef egzekitiv kot Lotorite Servis Finansyel Sesel (FSA). Prezidan Ramkaalwan i dir i pou annan en manda spesifik pour diriz sa lorganizasyon pour fer ki Sesel i sorti lo lalis nwanr Linyon Eropeen.\nDan Minister Gouvernman Lokal, bokou sanzman in arive depi pozisyon sekreter prensipal e kot i konsern pozisyon ladministrater distrik (DA). Lapwentman en DA ozordi i ganny fer apre ki sa pozisyon i ouver pour nenport dimoun fer zot laplikasyon ki ganny swiv par en entervyou e i selman apre ki sa kandida ki’n reisi i ganny swazir.\nEn legzersis in ganny fer kot bann ansyen DA in sanz distrik pour zot ganny en nouvo apersi travay dan en lot distrik.\nLo nivo Praslin avek La Digue, parey i ti’n anonse, Prezidan i dir sa 2 zil i tonb direkteman dan son responsabilite.\n« Mon pou swazir en dimoun lo Praslin ek enn lo La Digue ki pou azir koman sa lyezon avek State House. Sa pou ganny anonse byento’’.\nAntretan Prezidan Ramkalawan in fer resorti ki pozisyon Komisyoner Lapolis i vid swivan retret Msye Kishnan Labonte. I dir ki enn bann premye travay ki Lasanble Nasyonal pou annan se pour aprouv nouvo Komisyoner Lapolis. Apre sa i dir, travay transformasyon lapolis i ava komanse.\n« Sesel i bezwen en lafors serye e efikas ki vin lafyerte nou pei e donn tou dimoun en sans sekirite, lord ek lape, » Prezidan Ramkalawan i dir.\nAnmenmtan ki in fer sa bann lanons Prezidan Ramkalawan in met a latansyon piblik ki dan Minister Lasante ek Minister Later ek Lakaz, bokou diskisyon i ankor pe ganny fer e byento gouvernman ava dan en pozisyon pour fer serten lanons. I dir ki sel pozisyon ki’n deza konfirmen se en nouvo sef egzekitiv pour Lotorite Plan e sa se Manmzel Angelina Servina ki’n ranplas Msye Joseph François.\nPrezidan ti fer sa bann lanons dan en ladres ki ti ganny difize lo radyo ek televizyon yer swar.\nDan sa ladres, ki’n koensid avek sis mwan depi ki i dan lofis, Prezidan Ramkalawan in osi abord plizyer pwen enportan ki tous tou Seselwa parey lans en nouvo lapel pour tou Seselwa pran zot vaksen kont Covid-19, lapel pour ki bann marsan i fer desann pri komodite la ki pri deviz etranzer pe desann, travay ki STC pe fer pour fer desann pri marsandiz e koudlavi, nesesite pour revwar striktir saler sirtou dan bann lakonpannyen paraetatik, parmi lezot pwen ankor.\nNou prezant nou lekter sa ladres entegral fer par Prezidan Ramkalawan yer swar :\nOzordi le 26 Avril i fer egzakteman 6 mwan depi ki mon’n sermante dan lofis Prezidan apre ki lepep Seselwa ti donn parti LDS ek mwan en manda pour diriz nou pei Sesel. I ti en manda demokratik atraver en eleksyon demokratik e sa ti osi fer ki premye fwa en Seselwa ti konmans en manda Prezidansyel atraver en eleksyon ki Komisyon Elektoral ek lemonn antye ti dekri koman lib, zis e kredib. I pa ti en koudeta oubyen en pas baton, me en eleksyon demokratik par lepep Seselwa, pour lepep Seselwa. Apre ganny dirize par en sel parti pandan 43-an, Seselwa ti vot pour en sanzman dan son pei anba tenm ‘Sesel pour tou son zanfan’.\nManda ki nouvo ladministrasyon ek mwan nou’n gannyen i pour 5-an, savedir 60 mwan. Donk i reste 54 mwan. Ozordi, apre zis 6 mwan, en dizyenm sa letan, serten dimoun i fristre akoz zot ekspekte ki tou keksoz i devret fini fer, tou problenm rezourd, 3000 lakaz konplete, tou dimoun dan lanplwa, problenm drog eliminen, pri lavi desann e ki gouvernman in devret akonpli tou sa ki ti dan son manifesto. Mon santi ki sa kalite lekspektasyon i tro o. Pour fer sa dan 6 mwan i senpleman enposib. Alor sa bann dimoun ki krwar dan sa kalite lavites pou byensir dezapwente e mon senpatiz avek zot. Zis pour fer zot mazinen, ki mon’n pran labar avek en parti politik ki’n la pandan 43-an, savedir 516 mwan. Alor, eski mon pe demann tro bokou letan mon dir avek tou Seselwa pour annan en pti git plis pasyans e nou pou transform nou pei?\nMe mon osi kontan pour dir en gro mersi sa mazorite Seselwa ki mwen vokal e ki pe obzerv byen sa ki pe arive dan nou zoli pei Sesel. Zot pe swiv e zot konpran ki parey proverb i dir, ‘Lavil Rome pa ti ganny konstrir dan en zour’. Mersi pour pa tonm dan sa bann mannev avek fo propagann ki pe ganny senmen toulezour. Tou keksoz i annan en leksplikasyon. Kot i annan fot mon pou premye pour admet afen ki nou korize. E kot i annan leksplikasyon pour donnen mon a fer li. Mon annan sa pasyans mwan. Kot i annan sakrifis, zefor ek desizyon pour pran, zot konnen ki mon pare pour fer li. Alor, pour le moman mon pou dir zot pa per, Sesel i dan bon direksyon. Mon pa la pour pran zis desizyon politik pour esey satisfer tou dimoun e vin popiler. Pa sa mon manda: Mon la pour travay dir dan en fason onnet, san koripsyon e fer nou pei ek son pep bouz devan e ganny en meyer lavi. Mon pe travay pour tou Seselwa san okenn eksepsyon. Mon pe elimin rankin, gro ker, divizyon ek viktimizasyon. Nou pou fer li pour nou pei.\nDan sa nouvo Sesel ki nou pe rod kree, premyerman mon bezwen dir ki mon pa an konfli avek okenn sitwayen. Mon respekte tou sitwayen e koz avek tou dimoun pour ankouraz zot dan travay ki zot fer. Travayer dan gouvernman i ganny drwa annan son lopinyon politik ek lezot lopinyon, me sel keksoz kot nou pa devret annan diferans se lo nou lwayote anver nou pei e dan travay dir pour nou pep. Trenn lipye pa en opsyon. A tou moman nou devret pe donn 100%. Mon felisit tou travayer ki pe fer sa. Mon ankouraz lezot ki pa pe fer li ozordi pour anbark lo sa semen e vin dan sa menm lekip travayer.\nMon ekoute e mon konnen ki dezapwentman serten dimoun se lefe ki i annan bokou travayer ki siport parti ansyen gouvernman ki ankor pe travay. Krwar mwan ki mon sezi santiman letan en dimoun i dir mwan ki i ankoler akoz sa menm dimoun ki’n ser li, ki’n fer li soufer pour li pa ganny en travay, en later, en lakaz, en biznes, en scholarship oubyen en carer i ankor dan sa menm pozisyon. Mon konpran ou e ou osi konpran mwan byen.\nTranzisyon pli enportan ki nou pei i bezwen pas ladan se pour ariv lo en nivo kot tou dimoun ki travay dan gouvernman i war son lekor koman en profesyonnel, ganny valorize e angaze pour delivre son meyer pour Sesel. Se sa ki mon anvi trouve. Sa pou selman arive letan tou travayer dan gouvernman i war li koman en serviter piblik e i donn pli bon servis popilasyon e i pran swen avek son departman konmsi ti son prop biznes. Se sa ki mon anvi war, e mon bezwen dir ki mon’n deza komans trouv sa pe arive dan diferan minister, enkli dan State House e se sa osi rapor ki mon gannyen sorti kot diferan minis. Andotmo, mon pe rod elimin move pratik e ranplas li avek sa ki pozitiv e ki pou bon pour nou pei. Mon kapab servi legzanp Ton Mazaren lo zil: Avan i ti touy torti, me ozordi se li pli gran anbasader pour proteksyon torti. Transformasyon e sanz mindset pou regard ou lekor koman en serviter – se sa ki bezwen arive.\nZot pou bezwen osi konpran mwan. Letan mon ti vin State House tou travayer ti krwar zot pe ganny pouse. Se sa ki zot ti’n ganny dir. Mon’n war lafreyer dan lizye gran zonm ek fanm akoz zot pa ti konnen kote zot debout e ki pou arive. Avek prensip ki nou bezwen rod sa ki byen pour nou pei e travay pli byen posib, mon’n reisi kree en bon lekip otour mwan. Lafreyer in ale, konfyans in pran plas e ozordi travayer i ganny valorize e ankouraze dan tou laspe. Zot napa lafreyer pour pran bon linisyativ akoz zot konnen ki zanmen mon pou donn direktiv viktimizasyon anver okenn sitwayen Seselwa.\nMon anvi ki tou dimoun i konnen ki zot ganny drwa servi zot lentelizans ek zot lespri e ki si bann ladministrasyon avan ti met lanfaz lo segregasyon politik ek preferans, nouvo ladministrasyon pe anmenn sa sanzman kot tou zanfan Seselwa i ganny sa sans pour epanouir e resevwar meyer servis posib. Se sa baz sa sanzman imen ki nou pe rode dan nou pei e ki mon angaze pour anmennen. I’n annan tro bokou soufrans, lanmertim ek larm. Mon misyon se pour termin sa. Bondye pou donn nou sa kouraz e nou pou fidel e reisi.\nMe selman, annou fran ek kanmarad e nou ava pli byen konpran kanmarad. Divizyon, sabotaz, koripsyon, lese fer ek pares i ankor pe arive e mon dir byen for ki zot napa plas dan servis sivil, dan sekter prive e dan Sesel. Annou tonm dakor ki i annan en sel gouvernman dan pei. Sa ki ti la avan nepli gouvernman e sel ladministrasyon se sa enn ki lepep Seselwa ti elekte an Oktob 2020. Si nou tonm dakor lo sa, nou kapab avans devan akoz i vedir ki ou pa pran lord avek lezot ansyen minis ki ou kontinyen apel ‘yes minister’ e ki li i apel ou ‘son zwer.’ Mon konsider sa lwayote tre enportan e se sa laliny ki fodre pa zanmen nou sote.\nDimoun ki travay dan gouvernman ki krwar zot pou mars lo dousman pour zot met travay gouvernman anretar pou bezwen pran en desizyon byen vit akoz sinon, nou ki pou bezwen pran sa pour zot. Pa bezwen kriy viktimizasyon, me plito fer se ma fot si sa i arive. Bann ki pas zot letan organiz aktivite politik pandan ler travay, servi resours leta pour telefonn dimoun dan zot distrikt pour gete si zot pare pour zwenn lekip mobilizasyon pour fer lamars, dezord ek sabotaz dan lavil, oubyen pas letan donn lenformasyon konfidansyel avek bi detri gouvernman, pou bezwen pran en desizyon. Mon pa kontan letan en frer oubyen en ser i perdi son lanplwa, me si ou pa kontan sa landrwa travay i meyer ou rod en lot lanplwa kot ou pou ganny satisfaksyon. Mon pa kontan dir sa bann parol, me mon bezwen fer li pour nou tou vin lo menm paz e konpran kanmarad.\nLetan mon lo sa size, mon anvi fer kler ki in ler pour tou dimoun ki annan responsabilite pran zot responsabilite e aret fer sa pep fristre. Mon remarke ki tro souvan si Minis oubyen mwan, nou pa entervenir lo bann keksoz tre senp pour en dimoun ganny en larepons son demann lezitim napa nanryen ki arive. Nou bezwen micro-manage pandan ki dimoun responsab pa bouze. Sa i anmenn fristrasyon e tanto mon anvi lans en mesaz for e kler: Si dan lepase tou keksoz ti depann lo desizyon Prezidan, sa in sanze. Zot ganny peye pour donn meyer servis sa pep. Koman en zanfan Sesel e en travayer pour zanfan Sesel, pran ou responsabilite.\nFrer ek ser, fodre pa ki nou oubliye ki nou’n erit en sitiasyon kot move gouvernans, koripsyon, vole ek viktimizasyon dan servis sivil baze lo kouler politik ti’n vin en kiltir kot sef ti donn tou lord baze lo son prop enpilsyon san okenn polisi kler. Annou pa oubliye ki Komisyon Laverite ek Rekonsilyasyon Nasyonal i ankor pe fer nou mazin sa pase 43-an kot dimoun ti ganny touye, disparet, tortire, zot propriete pran par leta, al an egzil, zot biznes fermen e kot lafreyer ti renye e kot ni radyo, televizyon oubyen lakour pa ti ekout ou. Konpar sa avek sa ki nou pe anmennen ozordi kot tou pwennvi i ganny tolere.\nFrer ek ser, nou anvi kree en Sesel kot lape i renye e dousman dousman mon konvenki ki bann defi sosyal ki nou pe fer fas avek pou ganny adrese. Fodre nou fer li dan linite koman en sel nasyon. I annan bokou defi, me avek sa menm determinasyon ki’n fer nou ariv kot nou ete, napa nanryen ki pou fer nou fer mars aryer. Annan konfyans. Father i konnen ki i pe fer.\nOzordi mon osi anvi ki nou felisit nou lekor. Sesel in fer progre lo size laliberte lapres. Nou’n mont par 11 pwen, sorti 63enm pour ariv 52enm lo 180 pei. Pandan sa lannen ki devan nou, nou devret travay pour vin premye lo nivo Lafrik e anba 25 lo nivo mondyal. E fodre nou sorti premye lo Mo Ibrahim Index pour Lafrik. Prensip i senp: Nou atas gran lenportans lo laliberte lapres, laliberte lekspresyon ek devlopman imen. Eksprim ou, kritike, analize, donn ou pwennvi e promot ou lide. Tousala napa problenm akoz i ganny balanse avek laverite. Dan sa staz tranzisyon ki nou pe pas ladan, mon fer en lapel spesyal avek medya nasyonal – SBC ek tou lezot medya – pou lev zot nivo e fer en travay zournalis profesyonnel. Zot pa politisyen zot, me zournalis enparsyel, amwen ki zot travay pour en parti politik. Donn tou kote en zistwar avek laverite ek ledikasyon koman zot lobzektiv. Fouye, fer zot travay e pa fer zis zournalism sansasyonnel e emosyonnel. Letan ou montre en dimoun URS ki pa ankor ganny lanplwa, montre enn ki pe debourye osi. Se sa nivo e standar ki pei i ekspekte avek zot. Mon pa pe dir zot fer propagann pour gouvernman, me touzour balans zot zistwar e ed sa pep.\nSesel pe redemare\nPandan sa dernyen 6 mwan, avek en bon lapros pour COVID, en bon progranm vaksinasyon ek bon planifikasyon lo reouvertir nou lekonomi, nou trouv nou lendistri touris pe refer, gran lotel koman pti letablisman pe ganny kliyan, taksi ek omnibus pe ganny lavi, laboutik touris, restoran ek bar pe debourye, ekskirsyon bato in repran e an-gro nou pei pe debout ankor lo son lipye. Nou tou nou’n kontan pour war lavites ki roupi in repran son valer e dolar in ariv parey i ti ete avan COVID. Lenflasyon osi pou bese e kof gouvernman i komans ganny plis larzan ladan. Mon ankouraze pour war bokou plis dimoun pe travay, lapolis pe repran son lelan e nou osi war ki fon pansyon pe ranmas plis larzan akoz plis dimoun pe travay e kontribye.\nTou sa ki monn mansyonnen i montre nou ki nou lo bon semen, me zot pa ase pour nou adres bann size tel ki plis lakaz, sipor sosyal, meyer servis lasante ek lezot ankor ki bezwen nou latansyon. Bann defi ki devan nou tel ki pri delo ek elektrisite, kou lavi ek lezot depans ki nou bezwen redwir pe deza ganny adrese e mon annan sa lespwar ki nou pou reisi donn nou pep en meyer lavi an-zeneral. Annou pa oubliye ki parfwa bann size ki paret senp parey servis bis oubyen lafason ki salte i ganny ranmase i tre enportan pour nou popilasyon me osi pour nou limaz. Alor mon bann frer ek ser, dan 6 mwan nou’n reisi restart ankor nou lekonomi e mon anvi fer en lapel avek nou tou pour met nou zefor ansanm pour rekonstrir sa pei olye bos sakenn son kote pour detri li.\nStratezi gouvernman pe reisi\nStratezi gouvernman pandan sa dernyen 6 mwan ti senp: (1) Met Covid anba kontrol apre ki transmisyon kominoter ti ganny detekte (2) Komans progranm vaksinasyon e (3) Refer nou lekonomi. Byensir anmezir ki nou’n fer sa 3 keksoz, nou’n osi regard gouvernans dan nou pei e atak tou size ki konsern nou devlopman. Dan tou le 3 domenn nou pe reisi.\nAnnou ini pour met COVID anba kontrol\nPour met Covid anba kontrol, malerezman pa depann lo zis gouvernman, me lo sakenn parmi nou. Mon dezapwente avek konportman bokou nou sitwayen avek lakantite ka ki nou ankor pe anrezistre. Mon repete ki tou Seselwa i devret pran bann mezir apropriye e ki i selman atraver sa ki nou pou konbat e ranport laviktwar kont Covid. Mon konnen ki bann direktiv i kapab paret banal, me se sa ki pou protez nou. Alor annou toultan met nou mask, lav nou lanmen e gard sa zistans sosyal. Si nou fer sa nou pou defet COVID. Mon lans en nouvo lapel pour nou tou ansanm ini dan sa mwan May e met COVID net anba kontrol. Nou a komans avek lafet travayer pour montre ki vreman nou serye.\nLo nivo vaksinasyon, nou reste premye dan lemonn koman pei ki’n donn plis vaksen par tet zabitan. Letan serten dimoun dan lemonn, enkli dan bann pei devlope pe rod vaksen, isi Sesel, akoz nou gouvernman in fer en bon stratezi, nou annan ase vaksen pour tou nou popilasyon e nou pe menm donn sa vaksen tou travayer etranze. Mon lans en lapel avek tou dimoun pour pran zot vaksen koman en responsabilite. Ozord nou’n reisi donn premye doz vaksen 68% nou popilasyon total e 57% dezyenm doz. Letan nou konpar sa avek nou target 70,000 adilt, i fer ki nou’n donn 95% premye doz ek 80% dezyenm doz. Sa i en lakonplisman ekstraordiner pour pti Sesel e i devret fer nou tou byen fyer.\nProgranm vaksinasyon i en sikse ziska prezan e mon profite ankor pour demann tou dimoun pour silvouple al pran zot vaksen. Se sa ki pou protez nou kont maladi sever e pa met presyon lo nou sistenm lasante. Si ozordi dimoun pa pe montre sentonm sa maladi se akoz zot in pran vaksen. Mon rekonnet ou drwa, me mon osi fer en lapel lo ou responsabilite pour protez lezot. I annan serten dimoun ki’n al dan karantenn omwen 2 fwa e sa i met retar dan landrwa travay. I pa byen pour lezot ki bezwen soufer e travay bokou plis akoz ou neglizans.\nRe-ouvertir nou lafrontyer pe anmenn sikse\nMet Covid anba kontrol ek progranm vaksinasyon in permet nou reouver nou pei depi le 25 Mars. Sa in en gran sikse e ozordi plis laliny aeryen e plis touris pe rantre dan nou pei. Biznes in repran e aktivite in retournen. Tou dimoun pe ganny en dipen. Nou lo bon semen akoz se sa ki labaz pour nou fer desann pri lavi dan nou pei, an mezir ki nou reorganiz STC. Mon kontan war ki pri petrol lo laponp in deza komans desann e ki serten marsandiz osi pri i komans tonbe. Deswit mon ekspekte ki pri komodite ki pe rantre aktyelman i devret desann. Mon fer en lapel avek tou biznes pour pas sa sikse avek Seselwa.\nFrer ek ser, zefor lokal pour vaksinasyon in vreman bon. Felisitasyon. Me nou bezwen fer atansyon akoz nou bezwen fer pli gro zefor pour koup sa to lenfeksyon. Lemonn pe get sa tre pre, e si nou koman Seselwa, nou pa kontribye pour fer li desann demen sa bann pei i kapab dir avek zot sitwayen pa bezwen vin Sesel parey i annan enn de ki’n deza fer. Alor annou pran nou proteksyon, konbat COVID e mazinen ki si nou les nou fer mars aryer lemonn pou ferm laport lo nou e i riske difisil pour nou remonte. Mon kont lo tou Seselwa pour pran sa serye.\nLo sa size pri lavi, STC pe fer en travay konpreansiv kot zisteman pri komodite ki zot enporte pou desann. Avek lentrodiksyon en sistenm pri rekomande, tou dimoun pou konnen konbyen en prodwi i sipoze koute, e avek kolaborasyon Retailers Assosiation, mon pe atann ki dimoun i ava war en amelyorasyon dan pri. Pri komodite STC pou parey lo Mahé, Praslin ek La Digue. E mon donn lasirans tou travayer STC, spesyalman bann lo Praslin ek La Digue ki STC pou akonpanny zot pandan sa transformasyon e ki zot pa devret les personn fer zot per. Mon osi fer en lapel avek tou lezot marsan pour adopte sa menm latitid e pour pa abiz lo konsonmater. Mon osi demande ki tou dimoun i pey son taks parey i devret. Pa sarz en dimoun VAT e apre met sa larzan dan ou kont.\nFebles ki afekte lefikasite\nFrer ek ser, tou lezour nou pe idantifye bann febles ki afekte lefikasite gouvernman. Nou pei in perdi bokou benefis dan diferan domenn, ki swa bann lasistans finansyel ki nou pa’n reklanmen avek bann lorganizasyon enternasyonal, swa bann labours letid ki ganny peye antyerman par bann pei donater, oubyen larzan ki sipoze rantre dan kof leta. Zis avek IEA dan bann landrwa ki zot lwe avek bann pti antreprener en sonm R11m pa ankor ranmase, e sa i larzan ki ti a kapab kouver depans en minister. Nou war Day Care ki gouvernman i lwe R1200 par mwan, me en sel zanfan i ganny sarze parfwa ziska R1800. Anplis ki sa, nou kontinyen war bann resours leta ki ganny abize atraver koripsyon, mank pran swen avek oubyen bann ki responsab pa fer sa ki zot devret fer. Mon fyer pour dir zot ki tou transpor ki tonm anba State House i annord ozordi. Pandan sa lannen antye pou napa okenn depans lo loto lwe oubyen war nesesite pour aste nouvo transpor. Mon pe demann SPDF, Lapolis ek lezot gran lorganizasyon pour fer parey. Nou bezwen protez resours leta e la mon fer en lapel spesyal afen ki tou bann paraetatik i koup lo labi e zot met plis kontrol.\nGouvernman pou bezwen regard ankor enn fwa bann lapey dan son striktir e osi dan bann paraetatik. I kontinyen annan en fo kosep ki se politisyen ki ganny plis larzan dan sa pei. E sak fwa ki size sakrifis i monte, bann premye largiman ki ou tande se akoz pa koup lapey bann MNA, minis ek Prezidan. Les mwan dir zot ki ozordi dan Sesel, se pa sa bann dimoun ki resevwar plis lapey. Dan kad gouvernman limenm, bann pozisyon direkter, accountant ek lezot pozisyon administrativ i bokou plis ki pour en MNA. Lapey PS ek lezot pozisyon i plis ki pour en minis e lapey bokou CEO i menm double lapey prezidan. I annan CEO ki pe anmenn dan lakour par lao R150,000 par mwan san azout bann lezot privilez. En lapey i bezwen fer sans e Sesel pou bezwen adres sa. Mon rekonnet ki konpetans i bezwen ganny byen rekonpanse. Minis Finans pou komans en travay revizyon ki ava ganny prezante avek cabinet. Tro souvan i annan tro bokou dimoun dan bann minister ki fer ki gouvernman i depans bokou. Nou bezwen bouz lo kalite e non pa lo kantite. Si nou pa fer sa i pou difisil pour gouvernman anploy dimoun konpetan akoz nou pa pou kapab ofer en lapey konpetitiv.\nSanzman ek restriktirasyon dan serten minister\nGouvernman in deza fer serten sanzman dan diferan pozisyon. Nou pe kontinyen regarde ki mannyer pour servi nou mendev dan en fason pli efektiv. Dan bokou minister in deza annan serten sanzman entern kot swa serten dimoun in arete oubyen zot in pran nouvo responsabilite. Mon bezwen dir ki nou pe war en nouvo lespri ki pe donn lankourazman. Parey zot in kapab swiv, serten bord in ganny nouvo dimoun lo la, tandis ki lezot, swivan refleksyon lo lefikasite in ganny aboli e travay in ganny transfer dan minister limenm koman bann nouvo departman. Gouvernman in pran en lapros kot nou met dimoun dan bann pozisyon kot zot pou pli efektiv e nou osi demande ki nou fer en revi regilye pour war si bann lobzektiv pe ganny akonpli. Alor en sanzman pozisyon pa vedir en demosyon, me plito en fason pour sa lorganizasyon vin pli efektiv.\nMon pou anons serten sanzman ki pou arive dan serten minister. Anmenmtan i enportan pour mwan met a zot latansyon ki dan Minister Lasante ek Minister Later ek Lakaz, bokou diskisyon i ankor pe ganny fer e byento nou ava dan en pozisyon pour fer serten lanons. Sel pozisyon ki nou’n konfirmen se en nouvo CEO pour Lotorite Planning e sa se Manmzel Angelina Servina ki’n ranplas Msye Joseph François.\nDan Minister Lagrikiltir, Sanzman Klima ek Lanvironnman, i konm swivan:\nPS pour Lanvironnman pou Msye Denis Matatiken;\nPS pour Lenerzi ek Sanzman Klima, Manmzel Rebecca Lousteau Lalanne;\nPS pour Lagrikiltir: Msye Keven Nancy\nAvek amalgasyon Fondasyon Zarden Botanik ek Lotorite Park Maren, nouvo CEO pou Msye Alain Cedras.\nPozisyon pour nouvo CEO LWMA pou ganny pibliye e pou ouver pour nenport dimoun fer laplikasyon e apre interview, nou ava anonse lekel ki’n ganny apwente.\nServis Departman Ledikasyon pou ganny dirize par Dr Odile de Commarmond koman Sekreter Prensipal.\nPS pour Departman Devlopman Sekter Ledikasyon se Msye John Lesperance.\nPar anba PS pou annan 3 Direkter Ledikasyon pour diferan divizyon:\nDomenn Prioriter – Msye Alex Souffe;\nDevlopman Resours – Dr Linda Barallon\nZafer Regilater ek Lezislativ – Msye Jean Michel Domingue.\nLanons lo bann lezot striktir i ava ganny anonse par Minister limenm.\nMinister Zafer Etranzer ek Tourism pou ganny reoganize dan sa fason swivan:\nPS pour Zafer Etranzer se Anbasader Vivienne Fock-Tave.\nPS pour Minister Tourism se Madanm Sherin Francis.\nAvek sa stratezi kot nou pli byen servi nou resours dan bann lanbasad pour kouver tourism, Madanm Anne Lafortune pou rantre dan servis diplomatik.\nGouvernman in pran desizyon pou refer Minister Finans dan sa fason: Pozisyon PS dan sa minister pou ganny deservi par Sekreter Deta Msye Patrick Payet.\nMsye Damien Thésée pou vin nouvo CEO kot Financial Services Authority (FSA). I pou annan en manda spesifik pour diriz sa lorganizasyon pour fer ki Sesel i sorti lo lalis nwanr Linyon Eropeen.\nDan Minister Gouvernman Lokal, bokou sanzman in arive depi pozisyon PS e kot i konsern pozisyon DA. Lapwentman en DA ozordi i ganny fer apre ki sa pozisyon i ganny ouver pour nenport dimoun fer zot laplikasyon ki ganny swiv par en interview e i selman apre ki sa kandida ki’n reisi i ganny swazir. En legzersis in ganny fer kot bann ansyen DA in sanz distrikt pour zot ganny en nouvo apersi travay dan en lot distrikt.\nLo nivo Praslin avek La Digue, parey ki mon ti anonse, sa 2 zil i tonm direkteman dan mon responsabilite. Mon pou swazir en dimoun lo Praslin ek enn lo La Digue ki pou azir koman sa lyezon avek State House. Sa pou ganny anonse byento.\nPozisyon Komisyonner Lapolis i vid swivan retret Msye Kishnan Labonte. Enn bann premye travay ki Lasanble Nasyonal pou annan se pour aprouv nouvo Komisyonner Lapolis. Apre sa, travay transformasyon lapolis i ava komanse. Sesel i bezwen en lafors serye e efikas ki vin lafyerte nou pei e donn tou dimoun en sans sekirite, lord ek lape.\nSer ek frer Seselwa, nou vizyon i baze lo en servis sivil ki efikas, prodiktiv e profesyonnel. Se sa ki alabaz nou sosyete. Si nou kapab ganny sa byen, fristrasyon nou pep pou koupe akoz nou lavi limenm pou pli bon. Ozordi mon refer en lapel avek tou Seselwa pour nou rasanble ansanm e konstrir nou pei. Se nou ki pou fer sa sanzman arive dan nou pei. Mon napa okenn dout ki letan sakenn antre nou i vin ansanm pou defet bann move mers dan nou pei, nou pou fer bann pa zean dan nou devlopman. Annou viv koman frer ek ser. Napa plas pour laenn, rankin ek lezot santiman destriktiv.\nBondye in beni nou pei avek labote e in beni nou pep avek lentelizans. Annou remet sa bann ros granit, montanny ver, zoli lans ek bann ban disab dekore e antoure avek zoli flor ek fona dan Losean Endyen dan son lanmen e touzour demann li pour beni nou.


Mesaz par Prezidan Danny Faure alokazyon Lazournen Enternasyonal Lafanmir le 15 Me 2020 - Seychelles Nation\nMesaz par Prezidan Danny Faure alokazyon Lazournen Enternasyonal Lafanmir le 15 Me 2020 | 15 May 2020\n‘Lafanmir i annan en gran rol pour zwe dan stabilite e boner nou sosyete’\n“25-an pase, lemonn ti partisip dan en rankont mondyal kot bann deklarasyon senser ti ganny adopte pour anmenn plis legalite e plis lazistis sosyal dan lemonn, atraver ‘Beijing Declaration’ e ‘Copenhagen Declaration’. Pandan sa 25-an, Sesel in vwar en devlopman vreman remarkab dan son lekonomi e epanouisman son pep.\n“Lafanmir i fondasyon nou sosyete. Nou pa kapab oubliy sa. An rezilta sa sitiasyon pandemi, nou’n realize ki lafanmir i annan en gran rol pour zwe dan stabilite e boner nou sosyete. E sa realizasyon pe fer nou reflesir lo bann mwayen pour nou ranforsi rol lafanmir.\n“COVID-19 in fer nou sanz nou fason fer keksoz. Nou pe viv dan en nouvo realite kot nou bezwen kontinyen swiv gidans sorti kot Lotorite Lasante Piblik e kontinyen ranforsi bann pratik gard distans. Me mon konvenki ki bokou Seselwa in tir en leson pozitiv dan sa peryod, kot nou pli byen apresye valer lavi, valer lafanmir, valer lanmitye, valer vwazinaz e valer kominote. Pour bokou fanmir in anmenn zot pli pre ansanm, e mon ankouraz zot pour tenir sa laprosman vivan.\n“Ozordi plis ki zanmen, nou bezwen annan plis konpasyon ek konprenezan. A tou pri, annou partaz sa lanmour dan nou leker pour nou pros ek nou prosen.\n“Mon ankouraz tou minister, departman, lazans, sosyete sivil ek sekter prive pour kree bann partenarya avek fanmir pour nou asimil zot bann bezwen, swa konman endividi, swa konman fanmir antye. Mon demann nou tou pour annan plis solidarite anver kanmarad pour nou kapab ed bann ki pli dan bezwen, sirtou bann ki pli vilnerab.\n“Mon remersye e salye tou endividi, e lorganizasyon ki pe travay dir pour byennet nou bann fanmir Seselwa e mon pas mon meyer swe a tou fanmir dan Sesel ozordi, alokazyon nou lazournen spesyal.”\nMsye Danny Faure\nPrezidan Larepiblik Sesel


OU’N deza tann en dimoun pe koz lo lafen dimoun?— Konmela bokou dimoun i koz lo la. Serten i krwar lemonn pou ganny detrir dan en lager kot dimoun pou servi bonm nikleer. Ou krwar Bondye pou detrir nou zoli later?—\nParey nou’n aprann, Labib i koz lo lafen sa lemonn. I dir, “Lemonn pou disparet.” (1 Zan 2:17) Ou krwar sa i vedir ki later pou ganny detrir?— Non, Labib i dir ki Bondye ti fer later pour “dimoun reste lo la” dan lazwa. (Izai 45:18) Psonm 37:29 i dir: “Bann dimoun drwat pou posed later, e zot pou reste lo la pour touzour.” Pour sa rezon, Labib i dir ki later pou reste pour touzour.—Psonm 104:5; Eklezyast 1:4.\nBe si lafen lemonn pa vedir ki later pou ganny detrir, ki i vedir?— Nou pou konnen si nou reflesir lo sa ki ti arive dan letan Noe. Labib i rakonte: ‘Lemonn ansyen ti ganny detri par delo, sa gran deliz.’—2 Pyer 3:6.\nEski ti annan okenn dimoun ki ti ganny sove ler sa lemonn ti ganny detrir par Deliz dan letan Noe?— Labib i dir ki Bondye ‘ti anvoy deliz lo bann move zabitan, me i ti prezerv lavi wit dimoun ansanm avek Noe, en predikater lazistis.’—2 Pyer 2:5.\nKi sa lemonn ki ti ganny detrir dan letan Noe?\nAlors, ki sa lemonn ki ti ganny detrir? Later oubyen bann move dimoun?— Labib i dir ‘bann move dimoun.’ Ou remarke ki mannyer Noe i ganny apele? En “predikater,” savedir i ti prese. Me lo ki keksoz i ti prese?— I ti dir bann dimoun ki lafen sa “lemonn” ti pe aprose.\nLer Zezi ti koz lo sa gran Deliz, i ti dir son bann disip ki dimoun ti pe fer zis avan lafen ti vini. I ti dir zot: ‘Dan sa bann zour avan deliz bann dimoun ti pe manze e bwar, dimoun ti pe marye e zot ti pe fer marye zot fiy, ziska zour Noe ti antre dan lars. Zot pa ti pran kont nanryen ziska deliz ti vini e balye zot tou.’ Apre Zezi ti dir dimoun dan nou letan pou fer parey, zis avan sa lemonn i ganny detrir.—Matye 24:37-39.\nSa ki Zezi ti dir i montre ki nou kapab tir en leson dan sa ki bann dimoun ti pe fer avan Deliz. Ou rapel dan Sapit 10 ki sa bann dimoun ti fer?— Serten zonm ti brit e fer bann keksoz vyolan. Me Zezi ti dir bokou lezot pa ti ekoute ler Bondye ti anvoy Noe pres avek zot.\nEn zour Zeova ti dir Noe I pe al detrir bann move dimoun par en deliz. Delo ti pou kouver later antye, menm bann montanny. Zeova ti dir Noe konstri en gro lars. Sa lars ti parey en gro bwat, parey ou kapab vwar lo portre lo paz 238.\nBondye ti dir Noe fer sa lars ase gran pour ki li, son fanmiy, e bokou zannimo i kapab antre ladan. Noe ek son fanmiy ti travay dir. Zot ti koup bann gro pye dibwa e konmans konstri lars. Zot ti pran bokou bokou lannen pour fer sa lars akoz i ti telman gran.\nOu rapel ki Noe ti fer anmenmtan ki i ti konstri lars?— I ti prese pour dir bann dimoun ki sa Deliz pe vini. Me eski zot ti ekout li? Personn pa ti ekoute, apard ki fanmiy Noe. Larestan dimoun ti tro okipe pe fer lezot keksoz. Ou rapel ki Zezi ti dir zot ti pe fer?— Zot ti pe manze, bwar, e marye. Zot pa ti krwar zot sitan move, e zot pa ti pran letan pour ekout Noe. Annou vwar ki ti arive avek zot.\nNoe ek son fanmiy ti antre dan lars e Zeova ti ferm laport. Bann dimoun deor pa ti krwar menm Deliz pe vini. Apre en sel kou, lapli ti konmans tonbe! Me pa sa kalite lapli ki nou abitye vwar. Lapli ti telman for ki en pti moman, delo ti monte e vin parey bann gro larivyer. I ti fer en ta tapaz. I ti zet bann gro pye dibwa ater e trenn bann manman ros konmsi i pe trenn bann pti ros. Be ki ti arive avek bann dimoun ki pa ti dan lars?—Zezi i dir: “Deliz ti vini e balye zot tou.” Tou dimoun ki pa ti dan lars ti mor. Akoz?— Parey Zezi ti dir, “zot pa ti pran kont nanryen.” Zot pa ti ekoute!—Matye 24:39; Zenez 6:5-7.\nAkoz nou pa devret mazin zis anmize?\nMe pa bliye, Zezi ti dir sa ki ti arive avek sa bann dimoun i en leson pour nou ozordi. Ki leson i ansenny nou?— Sa bann dimoun pa ti ganny detrir zis akoz zot ti move. Me akoz zot ti tro okipe ki zot ti napa letan pour aprann konn Bondye ek sa ki i ti pe al fer. Nou bezwen veye ki nou pa vin parey zot, pa i vre?—\nOu krwar Bondye pou les dimoun detrir sa lemonn ankor par en deliz?— Non. Bondye in promet ki i pa pou fer sa ankor. I ti dir: “Mon met mon larkansyel dan nyaz pour li servi konman en siny.” I en siny ki ‘delo pa pou vin deliz ankor pour detrir bann dimoun.’—Zenez 9:11-17.\nAlors nou asire ki Bondye pa pou zanmen detrir lemonn ankor par en deliz. Me parey nou’n vwar, Labib i koz lo lafen sa lemonn. Ler Bondye pou detrir sa lemonn, lekel ki i pou sove?— Eski bann ki sitan enterese dan lezot keksoz ki zot pa zanmen anvi konn Bondye? Eski bann ki zanmen annan letan pour etidye Labib? Ki ou dir ou?—\nNou anvi parmi bann ki Bondye pou sove, non?— Pa i ti pou gou si nou fanmiy ti parey pour Noe, pour Bondye sov nou tou?— Pour nou ganny sove, nou bezwen konpran ki mannyer Bondye pou detrir sa lemonn e anmenn son nouvo lemonn. Annou vwar.\nLabib i eksplik nou sa dan Danyel sapit 2, verse 44. Sa verse pe koz lo nou letan, ler i dir: “Dan bann zour sa bann lerwa, Bondye lesyel pou etabli en rwayonm [oubyen en gouvernman] ki pa pou zanmen ganny detrir. Sa rwayonm li menm pa pou pas avek okenn lezot pep. I pou kraz e met en lafen avek tou sa bann rwayonm, e li menm i pou dire pour en letan endefini.”\nOu konpran ki i pe dir la?— Labib i dir ki gouvernman Bondye pou detrir tou bann gouvernman lo later. Akoz?— Akoz zot pa obeir sa Enn ki Bondye in mete konman Lerwa. E lekel sa Lerwa?— Zezi Kri!\nZezi Kri, sa Lerwa ki Bondye in swazir, pou detrir sa lemonn zour Armagedon\nZeova i annan drwa pour deside ki kalite gouvernman ki devret dirize, e i’n swazir son Garson, Zezi, konman Lerwa. Byento Zezi pou donn lord pour detrir tou gouvernman dan sa lemonn. Dan Revelasyon sapit 19, verse 11 ziska verse 16, i dekrir li pe fer sa, parey ou vwar la lo portre. Armagedon i sa lager kot Bondye pou detrir tou gouvernman lo later.\nBondye in dir ki son Rwayonm pou detrir bann gouvernman zonm. Me eski i’n dir nou fer sa?— Non. Dan Labib, Armagedon i ‘lager Bondye Toupisan.’ (Revelasyon 16:14, 16) Zeova pou servi Zezi pour diriz sa lager, avek bann larme lesyel deryer li. Eski sa lager Armagedon i pros? Nou pou vwar dan lot sapit.\nAnnou lir konsernan sa letan kot Bondye pou retir tou move dimoun e sov bann ki servi li. Proverb 2:21, 22; Izai 26:20, 21; Zeremi 25:31-33; ek Matye 24:21, 22.


Lasanble i amand lalwa Credit Union\nAtraver 'Credit Union Amendment Bill', Lasanble Nasyonal ti dan son sesyon yer amand avek inanimate lalwa ki gouvern bann credit union e ki ti vin an fors an 2009.\nSa amandman i permet Labank Santral vin regilater e annan kontrol lo bann credit union, permet zot vin pli transparan e met zot loperasyon anlinny avek bann standar enternasyonal.\nSa lalwa i pour lemoman konsern sel credit union ki annan isi, e sa i Seychelles Credit Union. Sa lorganizasyon i egziste depi plis ki 45-an e i annan apepre 14,000 manm.\nSe Minis pour Finans, Komers e Lekonomi Ble Jean-Paul Adam ki ti prezant sa proze de lwa e i ti dir ki sa nouvo lalwa pou permet bann credit union respekte bann kondisyon banker e anpese ki sekter banker i ganny met an danze. Sa pou atraver bann mezir ki pou enkli nesesite pour zot soumet rapor regilye lo zot loperasyon avek Labank Santral, anpes zot met bann sarz tro o lo zot kliyan, asire ki sef egzekitif e bann lezot manm bord ki ganny elekte i annan konpetans finansyel e banker neseser, ki bord i kapab apwent ou retir lezot zofisye neseser e spesifye en kapital minimonm ki zot kapab garde pour asire ki bann manm pa perdi zot larzan dan ka mank likidide.\nDan ka lenfraksyon kont sa bann regilasyon, Labank Santral pou kapab enpoz bann lanmann neseser.\nAnba sa nouvo lalwa, bann credit union pou osi kapab kre lezot servis pour zot kliyan. Sa i par egzamp bann transaksyon enternasyonal e donn lòn an deviz etranzer, akoz zot pou aprezan kapab gard larzan an deviz etranzer.\nMinis Adam in soulinyen ki Seychelles Credit Union pou aprezan kapab fonksyonn dan en fason modern e mye reponn a bezwen pep Seselwa dan 21enm syek e dan sa lemonn globalize.\nSerten manm Lasanble Nasyonal ki ti koz lo sa lalwa ti fer rapel ki an 2007, gouvernman ti bezwen entervenir e enzekte 50 milyon roupi dan Seychelles Credit Union, pour li kapab kontinyen fonksyonnen apre ki i ti'n fer fas avek gro problem zestyon. Zot ti fer remarke ki nouvo lalwa a kapap anpese annan en repetisyon sa sitiasyon dan lavenir.


Verse Labib pour lazournen\nDan sa pti liv Egzamin Labib sak zour i annan en verse Labib spesifik pour sak zour ek en komanter lo sa verse. Sa piblikasyon i kapab ed ou pour konmans ou lazournen avek bann panse pozitif e ankourazan baze lo Labib.\nMenm si nou kapab lir sa verse Labib ek son komanter nenport ler, bokou dimoun i kontan pour egzamin li o konmansman lazournen. Koumsa zot kapab reflesir lo la pandan lazournen. Ou fanmir osi pou benefisye si zot zwenn ansanm pour egzamin sa verse Labib pour lazournen.\nOu kapab lir sa verse Labib pour lazournen lo Watchtower BIBLIOTEK LO ENTERNET ouswa ou kapab ganny bann verse pour en lannen antye lo Enternet par download sa pti liv Egzamin Labib sak zour dan forma PDF.\nAnsiklopedi lo Labib\nDan Insight on the Scriptures, i annan en kantite lenformasyon lo plizyer size. I koz lo dimoun, landrwa, plant, zannimo, bann levennman enportan e osi lo bann lekspresyon ki ganny servi dan Labib. Dan versyon enprimen sa ansiklopedi, i annan bann map, portre, desen e osi lendeks pour bann size ek verse Labib.\nBann map Labib\n“See the Good Land” i en brosir avek en kantite map ek latab an kouler ki montre bann diferan landrwa ki Labib i koz lo la dan diferan lepok.\nEn apersi lo Labib\nSa brosir Labib—Ki son mesaz? i donn en rezimen rapid lo Labib an antye e i montre son tenm zeneral.\nPartaze Partaze Verse Labib pour lazournen


Josette Hoareau – Institute of Early Childhood Development\nSeptember 19, 2019 by IECD 319\nMadanm Hoareau I en manman 3 zanfan kin fini vin adilt e I en granmanman, ki vedir ki I anann dekwa leksperyans okip zanfan. I rakonte ki ler I ti pli zenn I ti en paran ase strikt me avek letan ek laz in vin pli akomodan, pli soup dan son fason elve zanfan.\nManmi Det, parey bann zanfan I apel li, pe vey zanfan koman en karyer pour 14an deza e I dir ki I byen kontan son travay. Pour le moman depi ki in anrezistre I vey 10 zanfan depi laz 3 mwan ziska ki zot al lakres. I ti komans fer sa travay akoz son zanfan ti bezwen li pou vey son pti zanfan, e I dir ki ler sa nouvel ti komans propaze ki I kot lakaz pe vey en zanfan, I ti war en lot vini, apre en lot ensidswit. Donk, vi ki I ti pe vey plis ki 4 zanfan, in profite ler IECD ti pe lans lapel pour dimoun vin anrezistre pour li ale li osi pour ki I ti kapab benefisye avek bann formasyon ki ti pe donnen.\nZanfan I fer bokou pti aktivite ler zot kot Madanm Hoareau, zot annan dekwa lespas deor ensi ki anndan. Zot annan bann zwe edikasyonel ki I montre zot e vi ki zot annan bokou lenerzi pou depanse zot kontan al tay taye deor, zwe boul ek serso, parfwa sa ki le zwe litousel osi I ganny sans. Josette I akonte ki ler zot fini manze bann zanfan I vey sa lanmizik ki anons nouvel 12.30 lo radyo, e koman zot tande zot dir zot menm “nou pe al dodo nou”. Apard dezennen, I osi donn zanfan gadyak, bann pti snacks, goute e dite apremidi.\nMadanm Hoareau I dir ki I pa ganny problem avek son bann paran, zot korpore byen e I kontinyelman ganny demann pou pran lezot zanfan me vi ki in fini pran lakantite ki standar I demande I pa kapab asiste zot, malgre ki I ti a voudre.\nToudmenm Josette I kontan letan ki I pase avek bann zanfan ki I okipe. I dir I vreman fyer ler in montre zot en keksoz zot mazinen e apre zot al rakont zot paran oubyen ler zot pe zwe zot fer zot menm. Sa bann pti keksoz parey I donn li sa lankourazman pour kontinyen sa ki I pe fer. Josette in sanse ki I pan bezwen fer okenn laranzman avek striktir son lakaz pour organiz lespas pour zanfan. I dir ki I servi son lavarang pour zot, in met rido rafya pour protez zot kont soley ler zot pe zwe. Ler lapli, malgre ki I annan rido I fwete, e vi ki ater I annan tiles I danzere pour zanfan ler I mouye akoz I glise, alors I kil tou meb dan son salon e zot ganny lespas pou zwe laba. I dir ki in osi aste zouzou pou zanfan avek sa fon ki gouvernman I donn bann Childminders pour ed zot avek bann tel depans.\nManmi Det I dir ki fodre ou annan bokou pasyans pou travay avek zanfan, “Si ou napa pasyans initil ou komanse, akoz ou pou zis pran lakolerm kriy kriy ek zanfan, I pa bon pour zot”. Bokou son bann zanfan kin fini gran I ankor mazin li. Serten I pase pou war li tanzantan, oubyen si zot zwenn li dan semen zot kriy li Manmi Det, malgre zot in gran e sa I fer li fyer, I kontan.\nKantmenm I kontan son travay Manmi Det I dir ki laz pe komans antre e I komans santi sa pti lafatig kot I vini, dan detrwa lannen selman I pou ganny laz retret donk I pa konen pou ki kantite letan I kapab kontinyen, me I dir si lasante I permet I ava kontinyen. “ler marmay pa la mon mank zot, ou a kwar mon tann zot pti lavwa pe koz koze, pe kriy kriye ler zot pe zwe.”\nMadanm Hoareau I ankouraz Childminders ki pankor fer li pou anrezistre, I dir ki ou benefisye bokou avek bann formasyon ki IECD I donnen, ensi ki bann lezot led finansyel. “Malgre ennler nou kwar nou konn nou keksoz byen, me sa bann formasyon I donn ou lezot fason fer keksoz ki parfwa I fer nou lavi bokou pli fasil.”


Lapolis in raporte ki i’n sispann en konstab antretan ki en lanket entern i ganny fer kont li swivan rapor ki i’n abiz son lotorite.\nSispansyon sa gard ki baze kot younit “Response Services” i pran lefe depi Lendi.\nDapre rapor en bis SPTC ti’n aret kot baro larantre sa younit avan 7er Dimans swar pour rod lasistans akoz en zonm ki ti anba lenfliyans lalkol oubyen sibstans ti pe kree dezord lo bis. De gard kot sa younit ti entervenir e zot ti retir sa zonm dan bis e sa de gard ti anmenn sa zonm anba kot sa fasilite (headquarters Response Services) kot kord gard responsab ti ekspekte ganny kontakte pour vin sers e ‘process’ sa zonm.\nSete la ki dapre rapor en lot gard ti deside pour fer sa zonm ki ti anba lenfliyans roule ater, dan form en pinisyon pour son konportman lo bis piblik. Sete en zofisye pli sinyor ki ti entervenir pour fer sa gard aret son aksyon.\nKomisyonner lapolis in fer resorti ki aksyon serye pou ganny pran kont sa gard si zanmen i ganny trouve koupab pour azir dan en fason abiziv akoz son lorganizasyon pa tolere sa bann kalite tretman lo manm piblik.\nLapolis in egalman raporte ki en zonm 24-an ki reste St Louis in ganny sarze pour lofans kas lakaz e vole Fisherman’s Cove Estate tou resaman.\nSa akize ki ansemoman in ganny rimann i kapab ganny large lo serten kondisyon si i reisi pey lakour en kosyon 5000 roupi, sinon i pou reste rimann ziska le 25 Septanm zour ki i pou repas ankour kot i ekspekte plede.\nSa akize ti ganny arete Sanmdi granmaten St Louis.\nLapolis pe resers en zonm, Robin Daniel Delorie aze 38-an, pour en lofans kas lakaz (house breaking) dan distrik Beau Vallon.\nLadres sa zonm i Glacis me dapre leformasyon i osi frekant Machabée ek Rochon.\nAdisyonnelman lapolis pe osi resers en lot zonm nonmen Ralph Japhet ki reste Anse Royale pour plizyer lofans kas lakaz e vole dan sa menm distrik.


Dimoun aze i diskit zot rol dan renesans sosyal e moral\nSa seminar, ki ti deroul anba tenm Pran Bann Loportinite, Fer en Diferans ti fer kot sant Konferans Enternasyonal anvil.\nSe Minis responsab pour Zafer Sosyal, Devlopman Kominoter ek Spor Vincent Meriton ki ti lans bann refleksyon kot sa seminar apre ki Madanm Antoinette Savy, responsab klib 3enm-az Takamaka, ti’n fer en refleksyon e lapriyer pour demar sa lazournen.\nSekreter prensipal pour Zafer Sosyal Madanm Linda William-Melanie, Reveran Anglikan Daniel Kallee ti osi fer prezantasyon.\nPrezantasyon par Reveran Kallee lo spirityalite ti demar sesyon louvertir sa seminar.\nPer Kallee i osi diriz en lorganizasyon ki apel ‘Nou La Pour Ou’ ki travay avek bann zenn dan difikilte ki ganny sispann lekol, bann manman tousle, parmi lezot ankor.\nPer Kallee ti konsantre son refleksyon lo sa lobzektif dan Plan Daksyon Nasyonal lo Renesans Sosyal ki annan pour fer avek lafanmir.\n«Tou keksoz ki annan pour fer avek moralite e spirityalite i annan pour fer avek lafanmir,» Per Kalllee ti fer resorti.\nE la i ti anmenn tou sa ki ti prezan pour fer en refleksyon lo bann problenm sosyal ki sosyete pe fer fas avek.\nSa i enkli dezentegrasyon bann fanmir akoz labi sibstans, problenm ekonomik, fanmir ki napa okenn bi e lanbisyon, aktivite seksyel boner par bann zanfan, lenflians negativ medya e lezot ankor.\nI dir ki i annan en gran nesesite pour bann fanmir repozisyonn zot.\n«In ler pour nou deside ki kalite fanmir ki nou anvi e defini bann norm dan sosyete,» Per Kallee ti fer resorti.\nA sa pwen i ti tous enpe lo bann kalite fanmir ki annan dan sosyete Seselwa ozordi e la i ti demann bann dimoun aze pour fer resorti sa ki zot panse lo sa bann keksoz ki pe detri nou bann fanmir e dir kwa ki pli meyer fason pour adres sa bann problenm pour kapab redres bann fanmir.\nI ti fer resorti bann problenm tel ki dezord dan bann fanmir kot maryaz i frazil avek dan bokou ka mank langazman serye, vyolans domestik, vyol, lenses, labi ekonomik e arselman seksyel dan fanmir parmi lezot.\nPer Kallee ti fer resorti ki bann dimoun aze avek tou zot sazes zot annan bokou pour partaze.\nI ti fer remarke ki dapre li «bann legliz pa pe fer ase e pa pe met ledwa kot i fodre». I ti dir i swete ki bann legliz i zwenn ansanm dan en konsey kretyen.\nLo son kote Minis Meriton ti fer remarke ki depi ki son minister in konmans en seri rankont an Oktob avek bann akter sorti dan diferan kous sosyete, i kler ki bann zofisye zot bezwen al lo teren kot tou keksoz i deroule pour vwar realite bann keksoz e sityasyon ki dan biro zot zis tande.\nI ti osi fer resorti ki atraver bann lekol zot in arive dekouver bokou keksoz e realite sityasyon bann fanmir ozordi.\nA sa pwen i ti dir ki i annan en nesesite pour travay avek bann legliz pour rod fason pour relev ledikasyon relizyez dan bann lekol.\n«Bann legliz zot annan ase resours pour fer en diferans e nou bezwen travay avek Konsey Enter-relizye pour fer keksoz arive,» Minis meriton ti dir.


Dan Lasanble Nasyonal |25 May 2022\nRetret travay ki Prezidan ek Konsey Minis in fer Cap Lazare pa travayer Seselwa ki’n peye\nSa retret ki Prezidan Wavel Ramkalawan ek son Konsey Minis ti fer Cap Lazare le 18 Me semenn pase pa’n kout travayer Seselwa en sou akoz bann manm Konsey Minis in kontribye pour pey lokasyon ek manze pour sa zournen travay san menm tous en sou dan bidze ki’n rezerve pour sa.\nVis-Prezidan Ahmed Afif ti donn sa lenformasyon Lasanble letan i ti pe reponn en kestyon notis prive lo sa size par dirizan lopozisyon Sebastien Pillay. Onorab Pillay ti’n demann Vis-Prezidan Afif en leksplikasyon akoz ki Prezidan ek son Konsey Minis in al fer en retret Cap Lazare e konbyen in kout Seselwa ki pey taks.\nVis-Prezidan Ahmed Afif in enform Lasanble ki Prezidan Wavel Ramkalawan ek son Konsey Minis i annan drwa fer nenport miting ou rankont an koneksyon avek zot travay san bezwen demann permisyon avek dirizan lopozisyon.\nVis-Prezidan Afif in osi konfirmen ki Prezidan Ramkalawan ek son Konsey Minis ti fer en rankont ki ti relye avek zot travay Cap Lazare le 18 Me. I dir sa rankont ti konmans 7er bomaten e termin anviron 7er diswar.\n“Sa zour ti’n met dekote pour adres bann size parey ki mannyer pour anmenn plis lefikasite dan travay, ki mannyer pour adres plizyer size ki pe preokip gouvernman e pep Seselwa tel parey pri lavi, bann kou aleksteryer ki pe kontinyelman monte e ki mannyer legzekitiv i kontinyen entansifye son zefor pour sirmont bann difikilte ki nou pei an zeneral pe fer fas avek sirtou kot i konsern bann menas eksteryer.\nLo son kote Vis-Prezidan Afif i dir li i pa ti dan sa rankont akoz i ti dan Lasanble Nasyonal pour prezant e defann prozedlwa ki ti pe amand lalwa antikoripsyon ki’n deza fini vin anfors menm si lopozisyon pa’n siport gouvernman dan sa demars.\n“Nou panse ki ler nou zwenn dan en latmosfer diferan, en latmosfer travay mwen formel e kot nou pli pre ek kanmarad sa i anmenn en pli gran lanmitye ant bann minis. I anmenn en meyer konprenezon dan nou fason travay e solisyon pour nou pep ki ekspekte bokou de nou. Sanmenm ki an Angle i apel ‘team building’,” Vis-Prezidan Afif in fer resorti.\nI dir ki sa fason zwenn konman en lekip dan en lanvironnman diferan i pa nouvo pour nou tou ki konpran sa laspe imen dan ladministrasyon. I ti azoute ki san en lekip ki travay ansanm nou pa pou reisi delivre alaoter ki sa pep i ekspekte de nou.\nVis-Prezidan Afif in fer rapel Lasanble ki aktyelman Commonwwealth of Learning, ki regroup bann Minis Ledikasyon dan Commonwealth, pe fer en retret isi kot lotel Savoy e par koensidans Merkredi le 18, bann sef ek zofisye sinyor bann lazans Nasyon Zini United Nations Country Team(UNCT) ki kouver Sesel ek Moris ti zwenn isi pour en retret trwa zour kot lotel Allamanda pour zisteman rod fason pour ranforsi bann partenarya e trouv bann nouvo loportinite pour travay ansanm. Lasanble Nasyonal osi ti organiz son rankont travay Cap Lazare le 4 Mars sa lannen.\n“Mon felisit zot pour organiz sa retret akoz i en lot fason travay ansanm e personn pa’n kestyonn zot akoz i normal pour tou lorganizasyon rod fason pour kapab zwenn detanzaot pour trouv meyer fason pour travay ansanm.”\nSwivan en kestyon si i annan en eleman ensekirite ki fer ki Konsey Minis i bezwen santi li neseser pour al fer miting Konsey Minis andeor State House, Vis-Prezidan Afif in dir ki zanmen Konsey Minis sa nouvo ladministrasyon in deza santi li mank sekirite me okontrer avek tou sa bann devlopman ki pe pase e bann revi pozitiv lo Sesel pandan sa 18 mwan ki sa gouvernman i o pouvwar, Sesel in bouz en kantite devan.\n“Ozordi pour nou laliberte lapres nou premye dan larezyon e dan Lafrik, lo lager kont koripsyon nou premye dan Lafrik e menm pli o ki serten pei dan Lerop, IMF in donn nou en bon revi lo lekonomi malgre ki i ankor annan en kantite problenm dan lemonn e dan Sesel me selman, etan donnen sirkonstans ki nou ladan, sa revi ki nou’n gannyen nou satisfe ki nou pe fer en bon travay. Sa i akoz nou lekonomi pe remonte avek en growth ki pli for dan larezyon e nou santi nou rekonforte akoz exchange rate ozordi ki anba zot ladministrasyon ti 22 roupi pour en dolar ozordi i ant 14.50 e 15 roupi e sa i fer nou satisfe nou pe fer en bon travay e nou pa santi nou insecure me nou santi ki nou devret al pli lwen akoz i annan ankor bokou travay pour fer,” Vis-Prezidan Afif in dir.


Lasanble i aprouv en bidze siplemanter plis ki R347 milyon\n28-October-2016 - Source; Seychelles Nation\nLasanble Nasyonal dan son sesyon yer apremidi ti donn son laprouvasyon 3enm bidze siplemanter pour sa lannen – en sonm R347,352,971.48 ki gouvernman pe rekomann anplis ki bidze 2016 pour permet li kapab kontinyen avek son bann progranm ki i pe met anplas sa lannen.\nSete Minis pour Finans, Komers ek Lekonomi Ble, Msye Jean-Paul Adam, ki ti prezant sa bann diferan progranm konsernen kot sa bann larzan pe al ganny servi e ki sonm sakenn pe demande.\nApre ki Lasanble ti’n aprouv merit ek prensip sa prozedlwa pour permet deba lo sa bidze siplemanter, bann manm ti demann klarifikasyon Minis Adam lo serten bann konponan dan sa bidze avan ki zot ti al dan staz komite pour zot demann zot bann kestyon.\nApre bokou deba ek leksplikasyon ki ti ale ziska 6er yer swar, bann manm Parti Lepep ti donn zot laprouvasyon sa bidze tandi ki manm lopozisyon pa ti vote.\nSa bann diferan progranm ek sekter ki pe rod bidze siplemanter i konm swivan:\nEn sonm R26,926,428.09 pe ganny rekonmande pour saler. Sa sonm pou kouver bann minister ek departman swivan:\n• R138,633.50 pour Minister Lenvestisman, Devlopman Antreprenarya ek Inovasyon Biznes. Sa pou kouver mankman dan lapey 13enm mwan saler pour serten bann staf.\n• En sonm R212,173.27 pour Departman Zafer Legal pou kouver peyman gratite, 13enm mwan saler e permet sa departman anploy bann staf avek o nivo lekspertiz pour amelyor kapasite sa departman.\n• R14,451,252.10 pour Departman Ladefans pou osi kouver an totalite peyman 13enm mwan saler e osi bann peyman konpansasyon bann ansyen solda. Sa i a permet regilariz peyman konpansasyon pour bann solda ki oparavan pa ti pe ganny rekonpanse pour zot premye 5-an tann servis.\n• En sonm R650,648.77 pe osi ganny demande pour Lasanble Nasyonal pour permet kouver depans konpansasyon.\n• Minister Zafer Etranzer ek Transpor pou osi bezwen en sonm R1,121,220.62 pour kouver lapwentman ek lofis 3 anbasader e osi peyman staf pour nouvo misyon ki pe ouver Kiba.\n• R1,921,231,97 pe ganny rekonmande pour Minister Zafer Entern pour etabli en ‘Drug Demand Reduction Unit’ e osi staf pour nouvo ‘Remand Centre’.\n• Laprouvasyon pour en sonm R7,561,812.16 pe osi ganny rekonmande pour kouver depans gratite e osi bann ‘part-time’ teachers pour Minister Ledikasyon.\n• Minister Litilizasyon Later ek Labita pou bezwen e sonm R869,455.70 pour kouver depans pour apwentman bann staf kle dan sa minister ki pou ede amelyor zesyon sa minister.\nByen ek servis\nEn sonm total pour R53,975,457.17 pe osi ganny demande pour bann depans lo byen ek servis bann diferan minister ek departman gouvernman. Sa sonm i enkli depans swivan:\n• R1,113,932.83 pour Lofis Prezidan. Sa pou kouver bann depans alokazyon inogirasyon Prezidan an 2015, me ki bann bil ti ganny resevwar an 2016 e osi pour inogirasyon nouvo Prezidan an 2016 ki pa ti’n ganny prevwar.\n• En sonm R65,000 pe ganny demande pour Minister Lenvestisman, Devlopman Antreprenarya ek Inovasyon Biznes pour kouver son depans lenstalasyon laliny telefonn dan son nouvo lofis aneks Independence House.\n• Departman Zafer Legal i osi bezwen en sonm R1,010,000 pour kouver an mazorite depans lo lenprimri bann gazet ofisyel ki’n ogmante sa lannen.\n• R3,160,000 pe osi ganny rekonmande pour Departman Ladefans pour kouver reparasyon neseser lo bato Andromanche ek lezot pyes pour asir son loperasyon.\n• R4,181,465 pour Departman Ladministrasyon Piblik pour kouver ‘graduate housing allowance’.\n• R760,000 pour Departman Lenformasyon, Teknolozi ek Kominikasyon pour depans enternet pour bann lenstalasyon ‘Treasury Information Links’ pour bann departman ki pa ti konnekte ek sa departman. Sa i en ‘software’ ki ede dan zesyon depans.\n• R901,512 pour Zidisyer pour kouver ‘housing allowance’ pour bann mazistra – en benefis ki’n gany entrodwir sa lannen.\n• En sonm R2,904,805.98 pour Lasanble Nasyonal pour regilariz bann kou reparasyon lo sa lofis ki ti’n ganny soumet dan bidze kapital oparavan e ki prezan pe ganny klasifye korekteman. Sa fon adisyonnel pou osi permet aste nouvo loto pour spiker Lasanble Nasyonal. Nou osi prevwar R1.5 milyon adisyonnel pour nouvo loto pour Lider Lopozisyon ek Depite Spiker.\n• R4,501,869.42 pe osi ganny demande pour Minister Zafer Etranzer ek Transpor pour kouver louvertir nouvo lanbasad Kiba, Bangkok ek lagrandisman dan lanbasad New York ek Lenn. I osi annan depans pour kouver reparasyon lo ‘Maison Queau de Quinssy’, depans ki ti permet bann travayer bann lanbasad kapab vin vote pour eleksyon Lasanble Nasyonal e osi pour kouver lwaye pour departman transpor ki’n bouz lofis an rezon lelarzisman fonksyon sa departman.\n• En sonm R27,233,236.10 pour Minister Zafer Entern. Sa i enkli larzan pour kouver lokasyon transpor ziska ki don sorti Lenn i ariv dan pei, maintenance lo bann loto sa departman, depans lo sekirite bann diferan batiman gouvernman ki’n anplis ki prevwar e kou transpor lokal. Osi sa sonm pou permet kouver depans lo kreasyon sa nouvo younit rediksyon drog, ek lezot depans neseser pour sa minister.\n• Minister Ledikasyon pou bezwen en sonm R6,400,000 pour kouver son bann depans lo lwaye lakaz pour son bann ansennyan e osi kouver depans lo liv pour bann lekol.\n• R575,120 pour Minister Litilizasyon Later ek Lakaz pour permet akseler son bann travay arpante pour sa lannen.\n• R782,964.84 pour Minister Lasante pour kapab adres demann bann ka medikal ki bezwen ganny trete aletranze\n• R385,551 pour departman kiltir pour li kapab rezourd son problem ‘fungus’ dan batiman Bibliotek Nasyonal.\nEn sonm R22,422,000 pe osi ganny propoze pour bann servis profesyonnel e konsiltan. Sa i prensipalman pour kouver kou bann konsiltan ki nou’n rode atraver Labank Mondyal pour siport lenplimantasyon ‘Programme Perfromance Based Budgeting’. Sa bann konsiltan i ganny rekrite lo nou par par Labank Mondyal, lo baz en sipor ki apel ‘Reimbursable Advisory Services’ (RAS) ki permet nou ganny meyer standar lekspertiz avek sipor Labank Mondyal, me nou bezwen ranbours lavaler sa servis. Sa sonm i osi enkli larzan pour pey konsiltan ki donn nou konsey an se ki konsern zesyon ek rediksyon nou det ekstern. Sa bann konsiltan in ed nou avek proze pour fer lesanz nou det pour ladaptasyon kont sanzman klimatik, e osi nou proze pour devlop en ‘Blue Bond’ ki pou permet nou mobiliz finansman a en kou abordab pour devlopman nou lekonomi ble e sirtou siport peser artizanal e semi-endistriyel Seselwa.\nProgranm sosyal gouvernman\nEn sonm adisyonnel R4,670,581.00 pe osi ganny rekonmande pour kouver de trwa progranm sosyal gouvernman. Sa pou fasilit gouvernman enplimant depans neseser anba sa bann progranm swivan:\n• R2,298,439 pour ‘Empowerment and Social Protection Programme’. Sa fon pou kouver peyman ex-gratia bann ex-servicemen dan RFA (bann dimoun ki ti travay lo tenk dan letan kolonyal) anvi ki plis ex-servicemen in prezan vin devan pour reklanm zot konpansyon konpare avek lenformasyon ki nou ti annan letan bidze ti ganny propoze. In annan 120 dimoun adisyonnel ki koresponn avek kriter ki nou’n etabli.\n• R696,852 pe ganny demande pour Seychelles News Agency pour kouver kou loperasyon sa lazans.\n• R600,000 pour ‘Trust Fund’ pour devlopman Pti Lanfans. Sa i kouver kou en don R10,000 pour bann fwaye ki’n anrezistre anba sa progranm pour amelyor kondisyon bann landrwa ki vey bann pti zanfan.\n• En sonm R1,075,290.00 pour kouver 13enm mwan saler bann travayer kot servis rezidansyel pour bann dimoun aze ek bann orfelen anba zesyon Legliz Katolik.\nTransfer pour sekter piblik\nEn sonm R96,766,228.10 pe ganny rekonmande pour sa kategori depans anba transfer pour sekter piblik. Sa sonm pou ganny distribye konm swivan:\n• En sonm R553,900.93 pour Komisyon Reveni Sesel. Sa pou asiste sa Komisyon pour anploy bann staf e envesti dan progranm ek lekipman adisyonnel pour lenplimantasyon taks lo reveni progresif e osi kontinyen ranforsi son lefikasite. Sa i mars ansanm avek lezot mezir ki nou pe antisipe pour siport sa Komisyon enkli nouvo ‘scheme of service’ ki nou pe prevwar prosennman.\n• En sonm R313,211 pour ‘Procurement Oversight Unit’ pour kouver son depans pour pibliy bann tenders ki’n ogmante sa lannen ensi ki pour li ranplas son ‘server’.\n• R111,395 pour Postal Regulatory Agency pour kouver son bidze an se ki konsern son saler.\n• R57,226.13 pour Biro Standar Sesel (Seychelles Bureau of Standards) pour kouver son depans saler.\n• R1,564,341.40 pour National Drugs Enforcement Agency (NDEA) pour kouver saler bann staf adisyonnel ki ti ganny anploye boner sa lannen dan kad progranm entansif gouvernman pour redwir trafik drog dan pei.\n• R13,855,859.69 pe ganny demande pour Lotorite Lapes Sesel (SFA) ki pou adres lenfrastriktir lo Por lo Zone 14, kou adisyonnel ‘fuel incentives scheme’ pour bann peser, bann nouvo ‘containerised ice plants’ e sonm pour kouver servis bann konsiltan lo plan marikiltir.\n• R16,777,324.27 pour ‘Health Care Agency’ pour enport latizann, bann lezot prodwi laboratwar e medikal.\n• Pour ‘Public Health Authority’, en sonm R6,467,317.43 pe ganny rekonmande osi pour kouver kou vaksen pour lafyev dennge ek lafyev zonn ki pa ti’n prevwar.\n• R10,000,000 pour ‘Small Business Financing Agency’ pour kouver demann kontinyel pour loan pour bann pti biznes anvi ki krwasans ki pe ogmante dan sa sekter resaman. E i enportan ki nou not lenportans sa sipor vi ki Labank Komersyal touzour pa pe envesti ase dan sa sekter.\n• R400,000 pour Lenstiti Kreol pour kouver an priyorite son bann depans konsiltan pour son proze diksyonner kreol\n• R4,800,836.90 pour Lazans Tenny Dife ek Sovtaz ki an mazorite pour kouver nouvo ‘scheme of service’ pour sa lazans\n• R10,100,000 pour Lazans Transpor lo Later e sa pou kouver depans adisyonnel lo ‘asphalting works’ lo Mahé ek Praslin e Fon pour reparasyon nou bann semen.\n• Lazans Proteksyon Sosyal li i pou bezwen R133,920 pour kouver son bidze lwaye ki an mwens\n• Lazans Devlopman Resours Imen (Agency for National Human Resource Development) pou bezwen R27,653,585.56 pour kouver bidze letid avanse anvi ki plis etidyan ki pe anrezistre kot Liniversite Sesel e osi revizyon dan ‘stipend’ dan de trwa pei par rapor avek regilasyon ‘Visa’ sa bann pei.\n• R28,226.22 pour ‘Mont Royale’ pour kouver son bidze saler\n• R1,443,387.62 pour Konsey Nasyonal pour Spor (National Sports Council), e sa i pour bann kou pour preparasyon bann atlet dan Konpetisyon ‘Afro Basketball’, e pour bann depans liye transpor lekip pour bann konpetisyon sportif ki ganny organize lo bann zil pros.\n• En sonm R681,112 pour Sant Konferans Enternasyonal Sesel (ICCS), pour kouver son depans elektrisite ek sekirite.\n• R1,824,583,95 pour SBC (Seychelles Broadcasting Corporation) e sa pou kouver son depans lo bann progranm ki i aste aletranze, ‘overtime’ staf ek lekipman ki’n neseser pour lenplimantasyon progranm DTT (digital television).\nSibvansyon pour lantrepriz etatik\nAn grann mazorite, bann lantrepriz etatik in rikord bann performans pozitiv dan sa dernyen de trwa lannen – menm dan serten ka kot zot pe abzorb serten kou sosyal pour pli byen siport pep Seselwa fas a kou lavi.\nMe dan serten ka, i pa posib pour sa bann lorganizasyon abzorb tou sa bann kou, e i neseser ki gouvernman i entervenir.\nLaprouvasyon Lasanble Nasyonal pe osi ganny demande pour en sonm R6,634,578 pour sibvansyon pour de lantrepriz etatik:\n• Sa i pou ganny apropriye pour SPTC (Seychelles Public Transport Corporation) pour asiste sa lazans kouver son 13enm mwan saler ki i’n peye an Zanvye, revizyon dan saler minimonm ki’n pran lefe an Avril sa lannen e bann dernyen peyman pour permet klotir oubyen ‘winding up’ Praslin Transport Company (PTC)\n• I annan osi Seychelles Postal Services ki gouvernman pe osi asiste sa lannen avek en sibvansyon pour li kapb kouver son bann depans loperasyon ki i an difikilte avek.\nBann benefis ek progranm Fon Sekirite Sosyal\nEn sonm R53,000,000 pe ganny demande pour bann benefis ek progranm Fon Sekirite Sosyal.\n• Sa pou kouver en sonm R20 milyon pour ‘Home Carers Schemes’ anvi logmantasyon dan laplikasyon sa lannen me osi vi ki saler bann ‘carer’ in ogmante pour ariv R5,750 lo baz travay aplentan.\n• En sonm R30 milyon pour lasistans ‘welfare’, osi anvi logmantasyon dan laplikasyon pour lasistans ki’n resevwar sa lannen e anliny avek nouvo baz lo nivo lapovrete.\n• En sonm R3 milyon pour ‘Retirement benefits’ pe ganny demande anvi ki i annan plis dimoun ki pe pran retret a laz 60-an.\nEn sonm R71,808,699.11 pe ganny rekonmande konman sonm adisyonnel par lao bidze ki ti aprouve 2016 pour permet gouvernman konplet bann proze lenfrastriktir sa lannen.\n• Dan sa sonm, R25,577,424.61 i pour Minister Litizasyon Later ek Labita. Sa pour permet finisyon bann proze parey sa 36 younit kot Ex-Dominic Savio, lenstalasyon desarz kot 4 ‘housing estates’, pour konplet bann travay ‘civil works’, proze lasistans pour rekouver lakaz Marie-Jeanne ek Moulinie estates, proze land bank dan Vilaz Kensi (Quincy Village) e Creuve Coeur ensi ki lezot proze land bank.\n• Departman Transpor Lo Later (SLTA) pou bezwen en sonm adisyonnel R3,500,000 pour konplet proze semen “Vanilla” La Digue e osi amelyorasyon lo semen Agathine.\n• Departman Adaptasyon Klima i bezwen en sonm R7,069,718.75 pour proze pon Linyon La Digue, proze pon ‘Green Estate’ e proze ‘Carefree’ e osi lo drenaz Turtle Bay ek kot Chetty Flats, Anse Aux Pins.\n• Lazans Meteorolozi Sesel i bezwen en sonm R618,000 pour konplet travay ‘civil works’ otour ‘runway’ lo erport pour fasilit drenaz dan sa landrwa.\n• Departman Zafer Entern i bezwen R1,871,094.06 pour finisyon proze Sant Rimann ki pa ti’n ganny prevwar sa lannen, me ki prioriter.\n• SBC i nesisit en sonm R20,172,461.69 pour li kapab finaliz lenplimantasyon proze televizyon dizital (DTT)\n• En sonm R13 milyon i neseser pour pey bann diferan ka akizisyon later (Land Acquisition) anba plan gouvernman\nLezot depans siplemanter\nEn sonm R5,149,000 pe osi rekonmande pour permet gouvernman kapab onor son bann langazman anba bann diferan lorganizasyon ki Sesel i form par ladan anba nou vot depans ‘Kontribisyon anver lorganizasyon enternasyonal’ e osi R6,000,000 pour permet depans ki pa’n ganny prevwar anba ‘Contingency’.


Lasanble i demann gouvernman pour revwar prosesis rekritman travayer etranze\nSa mosyon ki ti table par manm elekte pour Anse Etoile Melval Dugasse dan sesyon Lasanble Mardi pase, pe demann gouverman pour met an plas polisi pour reoriyant nou lafors travay pour ki bann pozisyon pli o i ganny okipe par Seselwa olye etranze e ki gouvernman i entrodwi scheme apropriye pour fer sir ki nou bann zenn ki konplet pos-segonder zot ganny abzorbe dan lemonn travay.\nDan son prezantasyon, Msye Dugasse ti dir ki in plis ki ler pour nou adopte en polisi konpreansib lo sa size lanplwa e travayer etranze enn fwa pour tou.\nApre ki i ti’n fer en analiz sityasyon lanplwa aktyel dan pei, loter mosyon ti dir ki 72% travayer i anploye par sekter prive e 28% selman par sekter piblik.\nI ti fer resorti ki polisi lanplwa ki ti ganny adopte an 1999, i met lanfaz lo kreasyon lanplwa pour elimin mank lanplwa ki ti egziste sa letan kot to somaz ti plis ki 3.1%.\n«En pwen ki nou devret pran an kont i ki menm si nou’n annan reform ekonomik an 2008, sa polisi lanplwa in reste parey,» i ti dir.\nMsye Dugasse i dir sa polisi i devret ganny revize pour pran an kont bann devlopman rapid ki pe arive dan bann relasyon ekonomik e dan lanvironnman nasyonal, rezyonnal e enternasyonal e osi pour pran an kont bann laspe ki konsern lanplwa an relasyon avek ledikasyon, servis lanplwa prive, devlopman e litilizasyon resours imen, relasyon endistriel e devlopman lekonomi.\nMe Msye Dugasse ti osi fer remarke ki sa size lafors travayer etranze dan en pei i pa en size ki inik pour Sesel.\n«Tou pei a en pwen dan zot devlopman zot in bezwen led mendev etranze,» i ti dir.\n«Nou tou nou fyer letan nou tande ki i annan en Seselwa ki travay dan Labank Mondyal, oubyen i annan en Seselwa ki travay kot Nasyon-Zini.\nI annan ki pe travay koman pilot, enzenyer e cabin crew dan bann laliny aeryen aletranze. I annan Seselwa ki dokter Sengapour, Larenyon, Lafrans, Langleter ek lezot pei.\nI annan Seselwa avek zot prop biznes dan pei etranze.\n«Sesel i pti - me Seselwa pa’n zanmen per pour sezi loportinite dan nenport ki domenn e nenport ki kwen lemonn.\nSesel i annan en bon pe lannen ki nou pe enport travayer etranze e sa letan rezon prensipal ti pour konplemant sa mank lekspertiz ki ti annan dan nou resours imen ek nou sistenm ledikasyon ki ti osi annan son limit akoz i pa ti pe kapab antrenn ase travayer pour satisfer demann marse travay.\nNou bezwen annan en polisi ki kler kot i konsern rekritman sa bann travayer dan nou pei,» Msye Dugasse ti dir.\n«Ler in arive pour deside lekel lotorite ki annan manda pour diriz prosedir lo kontrol lakantite travayer etranze ki antre dan pei,» Msye Dugasse ti ensiste.\nI ti propoze ki gouvernman i get dan posibilite atraver bann lenstitisyon zesyon parey SIM, Liniversite Sesel pour antrenn plis dimoun lo nivo management pour pran sa bann pos middle management parey dan servis lospitalite e osi revwar pri pour swiv sa bann kour ki ava ankouraz plis dimoun pour swiv bann kour management.\nMsye Dugasse ti osi rekonmande ki Minister Travay ek Devlopman Resours Imen, departman imigrasyon ek lezot partener i etabli serten kategori travay ki pli difisil pour ganny dimoun lo marse lanplwa lokal ki sa a ganny fast track pour GOP anba prosedir aktyel.\nI ti osi propoze ki gouverman i reviz e revwar bann lalwa ki gouvern aktivite bann lazans lanplwa prive ki zot ava annan en kontribisyon pli efektiv dan rediksyon la kantite travayer etranze dan nou pei.


Eski lalang Kreol pe ganny byen valorize? | The Seychelles Festival Kreol\nEski lalang Kreol pe ganny byen valorize?\nLadministrater distrik, travayer kiltir ek bann defanser lalang Kreol sorti Lenstiti Kreol ti zwenn yer pour diskit litilizasyon lalang Kreol dan servis piblik e evalye si Kreol pe ganny byen valorize e promouvwar e si i annan sa stati ki i merite akote Angle ek Franse konman nou trwa lalang nasyonal.\nDesizyon pour fer sa latelye, ki ti deroul dan Sant Konferans Enternasyonal (ICCS), in vin apre ki Lenstiti Kreol in konstate ki bann rezolisyon ki ti sorti dan en gran kolok enternasyonal ki ti fer isi an 2010 pa pe ganny enplimante.\nSef egzekitif Lenstiti Kreol Madanm Flora Ben David ti dir dan son lentrodiksyon ki manda sa lenstiti se pour devlop, valoriz e promouvwar lalang Kreol e donn li sa plas ki i merite e i pour sa rezon ki sa lenstiti pe revwar sa bann rezolisyon e rod fason pour pouse pour fer zot ganny enplimante.\nSa dokiman apele Akt Kolok 2010 i osi enkli rezilta en letid ki ti fer lo sitiasyon trilengwizm oubyen ki mannyer sa trwa lalang nasyonal zot fonksyonnen dan Sesel e lenformasyon pour sa letid ti ranmase dan bann minister ek lezot departman gouvernman. Sa letid ti dirize par Dokter Marie-Reine Hoareau.\nParmi bann keksoz ki sa letid ti fer sorti an sa ki konsern lalang Kreol se ki i pa pe ganny valorize e promouvwar parey i devret konman en lalang nasyonal akote Franse avek Angle.\nI fer resorti ki bann dokiman ki annan versyon Kreol i pli souvan kod kondwit, drwa konstitisyon, vizyon ek misyon serten lorganizasyon, Kreol i servi dan miting ek travayer, bann prezantasyon PowerPoint ki an Angle me leksplikasyon i donn an Kreol, letan pe reponn telefonn, me la ankor i pa vre Kreol akoz i annan en kantite lenstans kot i melanze avek Angle oubyen Franse.\nAn sa ki konsern bann dokiman ekri antyerman an Kreol sa letid ti fer sorti ki zot byen rar apard let konplent ki dimoun i ekri Prezidan Larepiblik, posibilite ekrir let an Kreol i osi rar sof si pe donn larepons en let ki’n orizinalman ekri an Kreol.\nLo kote bann keksoz ki dimoun i kapab vwar an Kreol i plis bann lafis Minister Lasante ek Minister Lanvironnman.\n“Nou konnen i annan sitiasyon sosyete ek lalang apre i annan sitiasyon ofisyel kot dan bann lofis ki donn piblik servis tou keksoz i pas byen oralman an Kreol avek bann kliyan me ler in ariv ler pour ranpli bann dokiman e form tou i an Angle,” Madanm Ben David ti fer resorti.\nMenm si konman en lalang kominikasyon Kreol i reprezant en gran lafors e dimoun i aksepte li san okenn difikilte dan tou laspe fonksyonnman oral. Difikilte ki poze se ki napa gran formasyon dan lalang Kreol ekri.\n“Konman en lalang, Kreol in byen etabli e sa i kler dan deliberasyon Lasanble me Kreol ekri i en lot zafer,” Madanm Ben David ti fer resorti.\nPour ki Kreol i annan en plas pli enportan dan ladministrasyon piblik anliny avek stati lalang nasyonal, i neseser revwar son plas dan sa lenstitisyon.\nI ti azoute ki pour arive donn Kreol son vre stati i demann bokou zefor e si nou koz Kreol nou bezwen fer zefor pour koz vre Kreol e evite pour anmenn lezot lalang dan Kreol.\nDenise Clarisse, enn bann partisipan, ti dekri bann diskisyon konman enteresan e i ti fer resorti ki i vre ki zot pas bokou letan konman administrater distrik pour kominik avek zot piblik e difikilte ki zot gannyen se letan sa bann dimoun zot bezwen ranpli serten dokiman ki tou i an Angle.\n“Me la osi nou konpran prenan kont lafors travayer dan bann diferan biro servis piblik ki diferan nasyonalite e difikilte pour zot konpran. Me mon krwar si i annan sa volonte nou kapab donn Kreol son plas akoz i annan lespas pour fer sa si nou anvi akoz nou bezwen valoriz sa lalang ki pour nou e pa les li perdi,” i ti fer resorti.\nLo son kote Pharisianne Lucas, en lot administrater distrik, i dir i annan bokou sa bann keksoz ki’n fer resorti ki zot pa ti pe pran an kont e lefet ki zot enterakte avek bokou dimoun ki’n konn lir atraver alfabetizasyon i dir i krwar i annan nesesite pour fer en pli gran zefor pour valoriz nou lalang maternel ki Kreol.\n“Lontan ki bokou nou ti kwar nou lalang napa valer me ozordi nou vwar etranze ki vin dan nou pei pour etidye nou lalang konman parti zot letid avanse savedir i annan en gran lenportans,” i ti fer resorti.\nMadanm Ben David lo son kote in dir ki dan bann zour ki vini sa menm latelye pou ganny fer avek manm lasanble avek bi pouse pour ki zot ki annan pouvwar kot i konsern fer desizyon ava kapab pouse pour donn plis valer e fer promosyon lalang Kreol.


Kominike Lapolis |14 September 2021\nSispe dan bann lensidan kas lakaz Anse Royale ek Au Cap i paret ankour\nLapolis in raporte ki sa sispe ki ti’n ganny arete dan lensidan arive Anse Royale Zedi swar ek Au Cap Dimans granmaten, in ganny anmenn ankour yer e Lakour in ordonnen ki i retourn ankor demen pandan lazournen. Antretan lapolis i kontinyen avek zot lanket.\nEn lot sispe dan kas lakaz i ganny sarze\nEn zonm 44-an ki reste Ma Joie e ki’n fek sorti prizon pour santans asosye avek lofans kas lakaz osi byen ki vole, in ganny sarze e rimann Vandredi dan trwa diferan lensidan parey ki’n arive kot serten lakaz Union Vale, Mont Buxton ek Ma Joie ant le 12 a 30 Out.\nSwivan lanket, lapolis in reisi rekiper serten propriyete vole dan 2 ka e lapolis i dir ki zot annan ase levidans dan sa trwazyenm ka.\nSa aprezan akize ki ti ganny arete Zedi i ekspekte reste lo rimann ziska son bann ka i fini ganny ekoute. I pou repas devan Lakour Mazistra dan 14 zour.\nSantacha Nourice aze 15-an i ankor touzour manke\nLapolis i ankor pe lans lapel e pe demannSantacha Nourice aze 15-an (ki nou vwar dan sa portre) pour silvouple kontakte son paran irzan.\nSantacha in kit lakour son paran Barbarons depi Vandredi le 10 Septanm 2021, ver 7er bomaten e ziska prezan son paran pa konnen kote i ete.\nLapolis pe demann nenport endividi ki konnen oubyen annan lenformasyon kote Santacha Nourice i kapab ete pour kontakte stasyon lapolis Anse Boileau lo limero telefonn 4288110 oubyen son sant komann lo 4288000. Lapolis i oule rapel manm piblik ki i en lofans pour kasyet se zot zanfan anba laz.


Revi perfomans lekonomi Sesel pandan lannen 2016 i pozitiv, e lanfaz i ankor reste lo redwir kou lavi e lapovrete\nDan son ladres, Minis Larose inn fer resorti Koman en Nasyon nou bezwen pare pou sirmont sa bann defi pou asire ki nou kontinyen gard nou stabilite makro ekonomik. Lanvironman ekonomik global I reste vilnerab. Desizyon pou kit Linyon Eropeen par Grann Bretanny (konni koman Brexit) I anmenn plis ensertitid ek kou negativ ekonomik lo plizyer pei. Bann ensertitid dan marse kapital enternasyonal I kontinyelman redwir konfidans bann lenvestiser. Sa I fer ki I pli probab ki lekonomi global I eksperyans en to kwasans ba. Fon Moneter Enternasyonal inn reviz prozeksyon to kwasans global sorti 3.2% pou vinn 3.1% an 2016 e sorti 3.5% an 2017 pou vinn 3.4%.\nDapre deryen statistik, to kwasans bann pei rezyon Sub-Saharan Africa in ganny prozekte pou desann sorti 3.4% an 2015 pou vinn 1.4% pou 2016. Dapre OECD, san plizyer mezir polisi ki pro aktiv, sa to kwasans ba e risk finansyer o, pou kontinyen persiste an 2017.\nEn revi performans lekonomi Sesel pour lannen 2016 i montre ki nou lekonomi pe kontinyen eksperyans kwasans pozitiv. Prozeksyon inn ganny revise pozitivman pour 2016 sorti 4.3% pandan revizyon milye lannen pou vinn 4.4%. Pour lannen 2017, kwasans lekonmi I espekte ariv 4.1%. Menm si sa I reprezant en to pli ba ki lannen pase, sa I ankourazan pour en pti lekonomi parey Sesel, pandan ki lezot pei pe fer fas ek bann defi pou mentenir zot to kwasans. To lenflasyon inn ganny prozekte pou ariv 3.7%, prensipalman akoz logmantasyon pri karbiran brit ek elektrisite.\nTou sa bann lendikater i an liny avek nou lobzektif pour nou akonpli en sirplis primer bidzeter 3 poursan nou Prodwi Domestik Brit (GDP) e sa i an liny avek nou progranm reform ekonomik, siporte par Fon Moneter Enternaysonal anba “Extended Fund Facility (EFF)”. Dapre nouvo statistik nasyonal, nou inkonm per kapita in ariv US$ 14,760.\nAktivite touris in kontinyen ogmante pandan lannen 2016, menm si lo en nivo pli ba ki 2015. Ziska le 27 Novanm 2016, en total 272,143 viziter ti ariv Sesel. Sekter kominikasyon in anrezistre kwasans avek litilizasyon internet ki pe kontinnyen ogmante. Loan pou sekter prive e Gouvernman in kontribye apepre 500 milyon roupi ziska 1.2 bilyon roupi dan kredi.\nMe menm si i annan sa bann bon lendikasyon ekonomik, nou reste avek en laprovrete tre o konman en pei ‘High Middle-Income’. Pour ede adres sa sityasyon, en roadmap ki kapab transform Sesel avek plis prosperite pour ganny met an plas.\nSekter prive Sesel pe ganny demande pour travay ansanm ek gouvernman pour ede redwir laprovrete e kou lavi. Dan sa konteks osi, gouvernman I pare pour entreprann en legzersis lo en nivo nasyonal kot sak lakour pour identifye bann dimoun ki’n ganny pri dan la povrete. Bann mezir pour osi ganny pran pour ki Pralen e Ladig I osi benefisye avek rediksyon dan pri lavi.\n"Stratezi ki pour ganny adopte I enn ki pour komans avek bann lantrepriz piblik, afen ki zot redwir kou zot bann prodwi e servis ki zot ofer konsomater. Bann lantrepriz piblik I bezwen donn legzanp e nou ekspekte ki sekter prive I swiv", Minis Larose ti fer resorti.\nMinis Larose inn koz lo STC, rol ki i zwe dan pei, e revwar pri bann komodite ki a en pri pli abordab e stabiliz marsandiz. E an linny avek sa, en lalis aksyon pou redwir kou lavi ek la povrete in fini ganny prepare e pare pour lenplimantsyon komansman lannen 2017.


Rentals in Belforte all'Isauro\n22 min. drive to Belforte all'Isauro center\n3 min. drive to Belforte all'Isauro center\n46 min. drive to Belforte all'Isauro center\n49 min. drive to Belforte all'Isauro center\n14 min. drive to Belforte all'Isauro center\n44 min. drive to Belforte all'Isauro center\n32 min. drive to Belforte all'Isauro center\n26 min. drive to Belforte all'Isauro center\n20 min. drive to Belforte all'Isauro center\n50 min. drive to Belforte all'Isauro center\n61 min. drive to Belforte all'Isauro center\n38 min. drive to Belforte all'Isauro center\n4 min. drive to Belforte all'Isauro center\n21 min. drive to Belforte all'Isauro center\n54 min. drive to Belforte all'Isauro center\n13 min. drive to Belforte all'Isauro center\n24 min. drive to Belforte all'Isauro center\n29 min. drive to Belforte all'Isauro center\n18 min. drive to Belforte all'Isauro center\n28 min. drive to Belforte all'Isauro center\nBelforte all'Isauro Vacation Rentals: